Nortzuk gara | Popular Jewelry\n1988an sortua, raparen urrezko aroaren eguerdian: Popular Jewelry bitxigintza kabina txiki bat bezala hasi zen, Soho, Tribeca eta Chinatown aldiriekin muga egiten zuen truke baten barruan sartuta. Orduz geroztik, autoeragingarri den negozio sendoa bihurtu da; hala, bere lehen urteak definitu zituen familia giro intimoari eutsi zion. Canal Street zerrendako bitxi denda asko behin betiko itxi dira, baina Popular Jewelry azken 30 urteetan etengabe irauten du, hondamendi ekonomiko zein naturalen artean gogorrenak jasaten. Chiok Va Sam negozioaren jabea (aka Eva) oso ezaguna da bere etika etengabeagatik (Popular ireki zenetik sei egun besterik ez da negoziorako itxi) bere bezeroei eskaintzen dien dedikazioarekin eta grinarekin batera. eguneroko oinarria.\nPopular Jewelry kalitate goreneko bitxi fina ekoizten ahalegindu da; zerbitzu onena eta bezeroaren esperientzia eskaintzeko. Gure bezeroen itxaropenak gainditu nahi ditugu zerbitzatzen ditugun bakoitzean. Gure ospetsuen bezeroen demografia musika artistetatik hasi eta aktoreetaraino doa (izar gorakariak eta ospetsuen aretoa / ibilaldia); zerrenda estimatu horretan bertako kideak daude $ AP Mob, Amber Valletta, Ayo & Teo, CeeLo Berdea, Chris Moore, Diggy Simmons, Elephant Maneta, Flatbush Zombies, GoldLink, Jaden Smith, Jake Gyllenhaal, Joey Bada $$, Joji, Kaley Cuoco, Ken matxinoa, Kirk Knight, Kodie Shane, Macklemore, Playboi Carti, Remy Bankuak, RiceGum, Ro James, $ ki Maskatu Jainkoaren Irristaua, Smokepurpp, Spencer Pratt, Stefan Charles, Timothy DeLaGhetto, Tracy Morgan, Travis Scott, Uma Thurman Wu-Tang Clan's Cappadonna. Nazioarteko bezeroek ere bedeinkatu gaituzte, hala nola Britainia Handikoa Dev Hynes, Jorja Smith, Jude Law, Dior Men's zuzendari artistikoa Kim Jones, eta Lily Allen, Kanadakoa Jazz Cartier, Japoniakoa EXILIOko belaunaldiak, Txina Goiko anaiak, EXOko kide ohia Kris Wu, Vaness Wu, Espainiarena C. Tangana, Rosalia, Frantziakoa Ibeyi, Mexikokoa Paulina Rubio, Korea Loco, eta Australiakoa Nick Murphy- zerrenda aurrera doa. Ez da harritzekoa Popular Jewelry Bitxien bitxien magoa izan da ospetsuentzat eta bertakoentzat.\nAldea - Zergatik eramaten ditugu bitxiak bakarrik\nPieza fina edo mozorro gisa etiketatuta dagoen ala ez, azken finean, egina den materialaren araberakoa da. Bitxiak dira, hala nola, urre bezalako metal preziatuek (bitxi ederrak urrezko 10K edo handiagoa) definitzen dira, zilarrezko esterlina eta platinoa. Bitxigintza fina kalitate handiko material iraunkorrez osatuta dagoelako; Arreta egokiarekin, denborarekin (oso belaunaldi anitzetan) jasan dezakete mozorroen kontrakoek baino. Arrazoi hauengatik, urrea. zilarrak eta platinoak oso ondo mantentzen dute balioa; bitxi bikainak inbertsio merezi du.


Irekia Eusko Jaurlaritza - Gobierno Vasco :: EHAA xedapena 201901970\nAldizkariaren data: 2019-04-23 Aldizkari honetan argitaratua: 2019076\nHurrenkenaren zenbakia: 201901970\nJudizioa: ezkontzaz kanpoko seme-alabentzako neurrietarako adostasunik gabeko 72/2016 prozedura.\nAlderdi demandatzailea: Sonia Carolina Martinez.\nAlderdi demandatua: Guillermo David Soria Martinez.\nNik, Virginia Merino Guijarrok, Bilboko Lehen Auzialdiko 6 zenbakiko Epaitegiko (familia) Justizia Administrazioaren letradua naizen aldetik,\nHonako hau jakinarazten dut: epaitegi honetan, ezkontzaz kanpoko seme-alabentzako neurriei buruzko 72/2016 prozedura bideratu da, zeinaren autoetan prozedura amaitzeko 145/2019 epaia eman baita 2019-03-29an; interesdunak eskuragarri du ebazpenaren kopia bulego judizial honetan.\nEbazpen horren aurka, demandatu auzi-iheslariak apelazio-errekurtsoa aurkez dezake Bizkaiko Probintzia Auzitegiaren aurrean (PZLb, 455. artikulua). Errekurtsoa egiteko, idazkia aurkeztu behar da epaitegi honetan, hogei egun balioduneko epean, jakinarazpena egin eta hurrengo egunetik aurrera. Idazki horretan, bestalde, honako hauek adieraziko dira: aurkaratzea zein alegaziotan oinarritzen den, eta zein diren apelatutako ebazpena eta aurkaratutako erabakiak (PZLb, 458 artikulua).\nErrekurtsoa jarri ahal izateko, 50 euroko gordailua eratu beharko da, eta, baldintza hori bete ezean, ez da hura izapidetzea onartuko. Gordailua egiteko, zenbateko hori zainpean jarri beharko da epaitegi honek Banco Santanderren duen gordailuan eta zainpean uzteko kontuan. Kontuaren zenbakia hauxe da: 4710. Ordainagiriaren kontzeptua idazteko hutsunean, «Errekurtsoa» dela adierazi beharko da (kodea: 02 – Apelazioa). Kontsignazioa egiaztatu beharko da errekurtsoa aurkeztean (BJLO, 15. xedapen gehigarria).\nBilbao (Bizkaia), 2019ko apirilaren 1a.


Ikusmira Berriak programak 31 herrialdetako 155 proiektu jaso ditu | Tabakalera - Donostia / San Sebastián\nSavina Neirotti, Sergio Oksman eta Fodhla Cronin O’Reilly adituek osatutako batzordeak lehen hautaketa egingo du aurkeztutako proposamenen artean.\nFodhla Cronin O’Reilly ekoizle irlandarrak, Savina Neirotti Program of the Biennale College – Cinemako zuzendari italiarrak eta Sergio Oksman zinemagile brasildarrak proiektuen lehenengo aukeraketa egingo dute. Irlandarra eta italiarra estreinakoz arituko dira proiektuan, eta brasildarrak, berriz, hirugarren edizioa du hau. Gero, lan hautatuen egileek sei asteko egonaldia egingo dute Tabakalera Kultura Garaikidearen Nazioarteko Zentroan.\nIrlandan jaio zen eta Ingalaterrara joan zen zinema-ekoizpena ikastera. Aurretik efektu bereziak ikasten aritu zen zenbait lanetan, hala nola The Wind That Shakes The Barley filmean. Zinema eta Telebista Eskola Nazionalean, Head Over Heels film laburra grabatzen hasi zen Timothy Reckart idazle eta zuzendariarekin batera. Filma Canneseko jaialdian saritu zuten, eta beste zinema jaialdi askotan eman zuten gero; 2013an, azkenik, Oscarretarako izendatu zuten.\nLady Macbeth Torontoko 2016ko Nazioarteko Zinema Jaialdiko Plataforma atal entzutetsuan estreinatu zuten. Europako estreinaldia Donostian izan zuen; Sail Ofizialean lehiatu zen filma, eta Nazioarteko Kritikaren FIPRESCI saria irabazi zuen. Beste hainbat sari ere irabazi zituen horrez gain: FIPRESCI, Thessaloniki-n; Kritikaren Hautaketa, Zurichen; ekarpen zinematografiko nabarmenaren Cineuropa saria, Les Arcs-en; Errebelazio Saria, Europako Film Akademiaren 2017ko Sariketan; eta beste bost sari Britainia Handiko Film Akademia Independenteen 2017ko Sariketan. 2017an, My Generation izeneko proiektu dokumental bat ekoitzi du; Michael Caine agertzen da filmean, 1960ko urteei buruz hausnartzen artxiboko materialean oinarrituta, hondoan hamarkada hartako musika ikonikoa entzuten delarik.\nSergio Oksman brasildarra Madrilen bizi da orain dela hogei urtetik, eta errealizadorea eta ECAMeko irakaslea da. Dokumentalak egiten aritu da orain arte, eta Elías Querejetak haren obretako sei ekoitzi ditu.\nHonako film hauek zuzendu ditu, besteak beste: A Esteticista (2004), Goodbye, America (2006), Notes on the other (2009), A story for the Modlins (2012) eta O Futebol (2015).


Elikadura Aukeraketa: Munduari Begiratzeko Modu Bat • ZUZEU\nElikadura Aukeraketa: Munduari Begiratzeko Modu Bat –\nKirmen Uribek bere poema batean aldarrikatzen zuen munduari begiratzeko modua dela hizkuntza; munduan egoteko modua, bizitzeko modua ematen dizkigula hizkuntzak. Hala uste dut bizitzako beste hainbat esparrutan, baita elikadurarenean ere.\nIzan ere, oso ikuspegi ezberdina dute orojaleak eta barazkijaleak: batek xerrada ederrak ikusten dituen tokian, besteak amatasunaren irudi mistikoa ikus dezake edota metano-fabrika –ala biak–. Batek gaixoentzako janaria ikusten duen lekuan, besteak osasunaren, etikaren eta militantziaren garaikurra ikusten du.\nKasu gehienetan, ez batak ez besteak ez du inongo loturarik izan jaten duen horrekin –izan animalia ala landarea–, ez daki non hazi den, nork zaindu duen, zer lan-molde dauden horien atzean… Gehixeago estutuz gero, prest leudeke jango duten horren bizia eta heriotzaren ardura hartzeko? Uste dut haragijaleen ehuneko handi batek utzi egingo liokeela haragia jateari, lan horiek hartu beharko balitu. Porruen familia zabala jateak heriotza isila du, isila eta odolgabea, izan ere.Tarteka animaliak jaten dituzten batzuek ere erreparoak dituzte animalia ezagutzen badute, baina jatorri ezezagunarekin inongo erreparorik; kasu horretan, dena barrura.\nHain oinarrizkoa den elikaduraren katea non eta noiz apurtu zaigu, munduari begiratzeko modua aldatzeraino? Hori ere ez dakit.\nHaragia jan nahi dugu, baina hil gabe. Haragia jan nahi dugu, baina ez dezala izan animaliaren itxura, hobe hanburgesa edota nugget itxurakoa –eta 3 dimentsiotako Eiffel Dorrea balitz, askoz goxoagoa–; haragia jan nahi dugu, baina ez dakigu oilaskoa garbitzen; haragia jan nahi dugu, baina odolik gabe. Esnea –edo gazta– nahi dugu, baina txahala, arkumea edo dena delakoa hil dutela jakin gabe. Bizitzako beste gauza askotan bezala, nahi dugu, baina besteek har ditzatela euren gain ardura eta lana –batez ere zikina bada–; eta guk bitartean gabe jarraitu nahi.\nBizitzatik urrundu egin gara, funtsezkoa dena –bestela, hil egiten gara– ahaztu –ezabatu?–, eta hamaika teoria sortu naturarekiko etendura horri zentzua emateko. Teoria horien babesean gai izan gara haragi begetala sortzeko eta ikusezin egiten zaizkigu nork egiten duen –industriak–, zer lehengai erabiltzen dituen horretarako –gehienetan soja eta bestelakoak–, lehengaiak sortzen dituen nekazariaren lan-baldintzak eta hainbesteko kezka sortzen digun ingurugiroak zer kalte izan dezakeen –ekoizpen eredua, garraioa…–.\nGure jendartean, gainera, sustatzen dira bi jarrerok, eta horiek apaintzen eta zuritzen dituzten bihozberakeria eta goxokeria ere. Walt Disney faktoriak honetan ere bere lantxoa egin du; eta orain abereak nahi ditugu gure begien eta umetxoen gozamenerako, landa eremura joaten garela, apaingarri eta pedagogia piskat egiteko. Gero zer jaten dugun eta nola… beste kontu bat da.\nEta kontraesankorra ematen badu ere, nire ustez, janariari errespetua galdu egin diogu. Munduari begiratzeko moduan izan dugun aldaketaren ondorioetako bat. Izan ere, dagoeneko ez gara gai bizia ikusteko platerean, ezta familia baten lana ere. Gai gara, ordea, janaria botatzeko, eta horrekin batera badoaz lana eta bizitza –horiek barnean gordetzen duten guztiarekin–. Eta platerak, konturatu gabe, zentzuz eta maitasunez husten ari gara. Jakina, mahaian dugun horregatik eskerrak ematea antigoalekoa da.\nIdeia asko aipatu dizkizuet, agian, modu nahasian, baina halaxe bizi dut inguruan dudan giroa. Alde batetik kalean bizi den ganadu-hazleen kontrako jarrera, berdin dio nola egiten duzun lan, animalien bizi-baldintzak zeintzuk diren, zer onura dakarren zu hor izateak… Beti hiltzaile gupidagabearen papera egokitzen zaizu. Eta bestetik, indartsu, barazkijaleen kontrako mezuak eta irainak, zenbaitetan naturarekiko euren sentitzeko modua irrigarri utziz. Erasotua sentitzen naiz batzuek zein besteen hitzekin eta moduekin.\nZurrunbilo horretara, gero datoz nire bizipenak, noski. Azken hilabetean ehun jaiotza baino gehiago ikusi, bizi eta horietan parte izan dut. Denetarik izan dugu, poza eta zoritxarra; eta, guztietan odolaren gorria, eta askotan malkoen gazia. Heriotza ere presente izan dut ia egunero; batik bat gure txerrien haragiaren bueltan egindako lanengatik. Brian eta Kurrin zuten izena. Ez pentsa txarretik, juxtu kontrakoa, oso maitatuak baitziren –horrek pentsatzera eman dit jendeak txerrien izenak aukeratzeko orduan, hautatzen dituela gorroto dituen politikarienak, txerriari kariñorik ez hartzeko eta errazago hiltzeko–. Aldi berean, orain, arkumeak hiltegira eramateko sasoia dugu, eta astero-astero hara joaten gara, bitan. Batean bizirik eramaten ditugu, eta bigarrenen bueltan, hilda ekarri.\nGertaerok bi pentsamendu errepikakor dakarzkidate. Lehendabizikoa, animalia horien bizimodua. Nik pozik ikusi eta sentitu ditut, goxo bizitzen. Maitatuak izan dira guztiak –batzuk oso maitatuak–. Bigarrena izaten dut buruan hiltzea tokatzen denean: arkume hau daramanak errespeta eta goza dezala, ez dezala zaborrontzira bota, arren.\nAnimaliak errespetuz tratatzen eta hiltzen ditugu, beharbada, egunero-egunero bizitza eta heriotza alboan ditugulako. Horregatik, egunero-egunero, eskerrak ematen dizkiet gure ardiei ematen diguten esneagatik –eta emandako arkumeengatik–, horra heltzeko zer bide egin dugun jakin badakidalako. Horrexegatik dut esnea –odola bezala– bizitzaren ikur.\nArtzaina da idazten ari den hau, orain dela 23 urte haragia jateari utzi zion artzaina –esnekiak eta arrautzak jaten ditut–, izan ere. Eta egun ditudan lanbide eta bizimodua izanda, barrenak astindu egin zaizkit. Artzain garaiaren hasiera-hasieratik bizi nuen inkoherentzia hazten joan da, eta dagoeneko ez zait lekurik geratzen. Konturatu egin naiz orduan erabakia hartzera bultzatzen ninduten arrazoiek, gaur ez dutela apenas indarrik. Orduan agroindustriaren kontrako iraultza zenak, orain eramango nindukeela, zenbait egoeratan, barazkirik ere ez jatera. Atzera begiratu, eta munduan dudan kokalekua aldatu egin da, eta horrek fitxa guztiak mugitu egingo dituela uste dut. Dena den, eskerrak eman behar dizkiot bizitzari. Izan ere, uste dut barazkijalea izatera bultzatu ninduten arrazoiek laguntzen didatela ahalik eta egokien tratatzen animaliak.\nZer edo zer sakonagoa dago elikaduraren eta janariaren atzean: munduan egoteko modu bat, munduari begiratzeko modu bat, mundua bizitzeko modu bat, mundua ulertzeko modu bat…\nHaragijalea izan ala barazkijalea izan, sakontasun horretatik begiratzeko ordua iritsi da.\nElikadura Aukeraketa: Munduari Begiratzeko Modu Bat Elikadura Aukeraketa: Munduari Begiratzeko Modu Bat Elikadura Aukeraketa: Munduari Begiratzeko Modu Bat Elikadura Aukeraketa: Munduari Begiratzeko Modu Bat


Nola eman izena - alumni\nNor izan daiteken alumni\nNola eman izena/\nMondragon Unibertsitatea Alumni elkarteko kide izateak ez dauka inongo kosturik: doakoa da\nZure ikasketak 1997a ondoren eta 2020a aurretik bukatu bazenituena, hurrengo botoian sartu zaitez. Bertan zure nortasun agiriaren zenbakia eta pasahitza eskatuko dizkizu. Sartu ezazu Mondragon Unibertsitateak esleitu dizun pasahitza. Eman dizugun pasahitza galdu eta/edo ahaztu baduzu, aplikazio beretik eska dezakezu berria eta bidaliko dizugu. Behin barruan zaudela, azaltzen zaizkizun dautak egunera itzazu. Ez ahaztu, erabiltzen duzun helbide elektroniko bat jartzen, gehiengo batetan, helbide horren bitartez jarriko gara zurekin harremanetan.\nIkasketak 1997a baino lehenago amaitu bazenituen, botoi berean sartu eta eskatu zure pasahitza. Behin pasahitza jasotzen duzunean, sartu berriz aplikazioan eta bete bertan azaltzen den formularioa. Zure dautak jasotzen ditugunean, egiaztatuko ditugu eta Mondragon Unibertsitatea Alumni elkarteko kide izatera pasatuko zara.\nZure ikasketak 2020an edo ondoren bukatu badituzu, automatikoki pasatuko zara Mondragon Unibertsitateko Alumni elkarteko kide izatera. Ondoren, esleituko zaizun pasahitzarekin jasoko duzu mezu bat zure datuak eguneratu, interesak azaldu edo baja eman nahi baduzu, aplikazioan sartu eta hala egiteko.\nEdozein arazo edo galdera izanez gero, ez izan zalantzarik eta idatzi mezu bat alumni@mondragon.edu helbidera.\nGastronomia Zientzien Fakultatea - Basque Culinary Center\nPaser Juan Avelino Barriola 101, 20099 Donostia - San Sebastian


1986ko finala oroitzeko programa berezia, Hitzetik Hortzeran | Aiziak biali du\n1986ko finala oroitzeko programa berezia, Hitzetik Hortzeran\nTxapelketaren eraketari buruzko desadostasun batzuk tarteko, Euskaltzaindia-k ezarritako arauei uko egin eta bertsolariek, bertsozale batzuen laguntzaz, euren gain hartu zuten Txapelketa Nagusia antolatzeko ardura. Herrialdeetako txapelketa eta kanporaketetan 91 bertsolari aritu ziren. Txapelketa Nagusian 40 lehiatu ziren eta Donostiako Anoeta belodromoan jokatu zen finala. Txapelketa hura arrazoi askorengatik izan zen berezia: aurreneko aldiz bertsolariek eta bertsozaleek, elkarlanean, hartu zuten antolatzeko ardura horretarako propio sortuz Bertsolari Elkartea, gerora Bertsozale Elkartea bihurtuko zena…; aurreneko aldiz emakume batek, Kristina Mardarasek, parte hartu zuen txapelketan; lehendabizikoz, Belodromora eraman zen bertso jarduna, arrakasta ikaragarriz eraman ere; estreinekoz, txapelketan epaileek bertsozaleen bistara eman zituzten puntuak; aurreneko aldiz telebistak zuzenean eman zuen bertso saio bat… Hain zuzen ere, emanaldi hartatik apartatu dituzte finaleko bertsoaldi onenak Hitzetik Hortzerakoek. Protagonisten oroitzapen eta hausnarketekin jantzita eskainiko dira programan bertsoaldi horiek. Gainera finala amaitu berritan, Belodromoko atarian bertan, bertsozale eta bertsolariei egindako galdeketa ere atera dute artxibotik. Eta txapelketa hartaz zeresana duen jende gehiagoren iritziak ere bildu dituzte mende laurden pasa den honetan. Hala nola, Imanol Lazkano, Laxaro Azkune, Kristina Mardaras, Juanjo Uria, Fermin Muguruza eta Pello Ayestarena. Igandean, 21:00etan, etb1-en eta eitb.com-en\nThis entry was posted in Hitzetik Hortzera and tagged 1986, Belodromoa, bertsolaritza, Bertsozale Elkartea, finala, Hitzetik Hortzera, Txapelketa Nagusia on 29 April, 2011 by blogs eitb.\n← Porrotxekin kontu kontari Berriro, Belodromoan →


Laguntza Osasunean - Adinetako Pertsonetan Depresioa\nDepresioa bizi duen pertsonaren sintoma orokorrak tristura, motibazio eza eta autoestimu galera dira. Oso nagusiak diren pertsonetan arazo hau nahiko orokorra izaten da, hala ere, kasu gehienetan ez da diagnostikorik egiten eta jasotako tratamendua ere ez da egokia izaten.\nAdineko pertsonek ez dute esaten depresioaren seinale edo sintomarik dutenik, alde zoro edo ahul gisa epaituak izango diren beldurra sentitzen bait dute.\nArrisku faktoreak: depresioa arrazoi, gertaera zein momentu ezberdinen ondorioz ager daiteke. Adibidez; emaztea edo senarra galtzea, hurbileko lagun baten heriotza, min eta gaixotasun kronikoak eraginda, mugitzeko zailtasunak izatea, memoria galtzeak sortzen duen frustrazioa sentimendua izatea, leku aldaketara (etxea, 3.adinekoentzako egoitza) egokitzeko zailtasuna, familia barruko aldaketak bizitzea.\n- Gogo-aldarte suminkor edo deprimituta egotea.\n- Minusbalio sentimendua.\n- Eguneroko ekintzen inguruan interesa eta plazerra galtzea.\n- Jenio txarra, ezinegona.\n- Jateko gogoan aldaketak (normalean jateko gogoa gutxitzen da).\n- Pisuan aldaketa.\n- Nekea sentitzea.\n- Arreta jartzeko arazoak.\n- Memoria galtzea.\n- Ezohiko pentsamenduak izatea, gehiegizko edo justifikatu gabeko errudun sentimendua izatea.\n- Jokabide arduragabea.\n- Heriotzaren inguruan ezohiko pentsamenduak.\n- Norbere buruaz beste egiteko pentsamenduak, planak edo benetan ahalegintzea\nMediku-tratamenduarekin gaixotasun honi aurre egitea posible da, hala ere, garrantzitsuagoa da diagnostikoa ahalik eta azkarren egitea, egoerak errez egin baitezake okerrera. Adinekoen kasuan egoera zailagoa da Gizarte Zerbitzuen laguntza jasotzeko mugatuta daudenean edota ekintzen inguruko interesa pizten lagun diezaioketen famili edo lagunik ez dutenean. Adinekoen kasuan aipatutako galeren ondorioz, garatutako depresioari aurre egiteko, oso garrantzitsua da gizarte laguntza jasotzea.\nPsikoterapia: arazoei buruz hitz egitean datza. Lan horretan laguntzen duen psikologo zein terapeutakin aritzea oso eranginkorra izan daiteke\nTerapia antidepresiboekin: Antidepresiboen tratamendua medikuak gainbegiratuta hartu behar da (bigarren mailako ondorioak ekiditeko) eta orokorrean oso lagungarria izaten da adinekoentzat. Adinekoen kasuan, tratamenduaren dosifikazioa, heldu nagusien aldean baxuagoa izaten da eta pixkanaka gehituz doa.


Amiamoko zuriak – Centro Martioda\nUda honetan, zikoina zuriko (Ciconia ciconia) 8 txito iritsi zaizkigu habiatik erorita, eta 6 askatu ditugu.\nElikagai oso dibertsua daukatenez, amiamokoak habitaten aniztasunean ikus ditzakegu. Oso ohikoa da giza eraikuntzetan habiak ikustea, baina ohikoa da, baita ere, zuhaitzetan habiak egitea. Habiek 40-100 zentimetroko altuera eta 80-40 zentimetroko diametroa izaten dute, nahiz eta askoz handiagoak izan daitezkeen.\nAnimalia taldekoia denez, indibiduo gazteak askatzera jotzen dugu, beste indibiduo batzuk elkartu daitezkeen eremuetan.\nHemen azken askatzearen bideoa\nPrevAnteriorSarrerak Irailara arte


Joskintza ikastarorako izen ematea epea baino lehen itxi behar izan du Kultura Departamentuak. — Berbia\nJoskintza ikastarorako izen ematea epea baino lehen itxi behar izan du Kultura Departamentuak.\n10 laguneko taldea osatzea zen helburua baina 30 izen baino gehiago jaso dira jada.\nHala, bakarra izan behar zen ikastaroa hirukoiztu egin da. Hasieran, ikastaroa ostiral ilunkaretan ematekoa zen baina izan den izen emate ugariari erantzunez beste bi talde osatu dira eta joskintza ikastaroa, ostegun ilunkaretan eta zapatu goizetan ere emango da.\n10 orduko iraupena izango duen oinarrizko joskintza ikastaroak harrera oso handia izan du esan bezala. Berez, asteazkenean ixtekoa zen izen emate epea, hiru egun lehenago itxi beharrean izan dira kultura arduradunak. Horrela, orain arte parte hartzeko interesa agertu dutenei ikastaroa egiteko aukera emango zaie.\n32 izen jaso dira eta hiru taldetan bilduko dira. Talde horiek osatzen ari dira orain eta datozen egunetan zehar bakoitzari zein egun eta ordutegi egokitu zaion jakinaraziko zaio, ikastaroak, aste honetan bertan hasiko baitira. Ostegun eta ostiraleko taldeek, arratsaldeko 7etatik 9etara izango dute ikastaroa eta zapatukoek berriz, goizeko 9etatik 11etara.\nAste honetan hasita, ikastaroa 10 ordukoa dela kontutan hartuta, bost astetan osatuko da eta Aste Santurako amaituta egongo da. Horixe izan da izen gehiago ez hartzearen beste arrazoi bat, ikastaroak Aste Santurako amaitu nahi zirela. Oinarrizko joskintza ikastaro hauek Dorleta Fernandezek emango ditu eta Bidebarrieta kalean udalak dituen tailerretarako lokalean emango dira.\nEskaintzak izan duen harrera ona ikusita, etorkizunean berriro errepikatu daitekeela adierazi digute Kultur Etxetik baina oraingoz behintzat ez da data edo eperik zehaztu.


Lehiaren Euskal Kontseiluaren ebazpena — EIZIE Elkartea\nLehiaren Euskal Kontseiluaren ebazpena\nEusko Jaurlaritzaren Ekonomia eta Plangintza Zuzendariak zehapen-espedientea ireki zuen EIZIEren aurka 2012ko urtarrilean, lehiaren defentsari buruzko legearen arau-hauste bat izan zela-eta, elkarteak itzulpen-tarifen taula bat argitaratzeagatik.\n2014ko apirilaren 7an jakinarazi zuen Lehiaren Euskal Agintaritzak 01/2012 (EIZIE-Itzulpen tarifak) espedientearen Ebazpena.\nLehiaren Euskal Kontseiluak ebatzi du, besteak beste:\nEIZIEri zortzi mila euroko (8.000 ) isuna ezartzea.\nEIZIEri ebazpen hau bere webguneko leku nabarmen batean argitara dezan agintzea (\n). Argitaratzeak urtebeteko iraupena izango du.\nAgindu hori betetzera dator ohar hau.\nHemen irakur daiteke ebazpena osorik.\nAlabaina, Zuzendaritza Taldeak auzi honen gaineko bere iritzia zabaldu nahi izan du adierazpen baten bidez:\nEIZIEren Zuzendaritza Taldearen adierazpena


Eusko Jaurlaritzak eta SPRIk 9 milioi euroko programa bat bultzatu dute makina industrialak berritzeko - SPRI\nEusko Jaurlaritzak eta SPRIk 9 milioi euroko programa bat bultzatu dute makina industrialak berritzeko\nUrtarrilaren 19an jarriko da martxan Makineria Industrialaren Renove 2015 programa, 9 milioi euroko aurrekontua izango duena. Ekonomiaren Garapen eta Lehiakortasun Sailak eta SPRIk, iaz bezala, aurten ere helburutzat hartu dute programa horren bitartez makina berrien erosketa bultzatzea Euskadiko ETEetan, beren modernizazioa, segurtasuna eta produktibitatea sustatzeko, eta, bide horretatik, Euskadiko enpresa-sarearen lehiakortasuna hobetzeko.\n2014ko ekitaldian 420 enpresak erabaki zuten 489 makina berritzea. Horrek 107,7 milioi euroko inbertsioa eragin zuen, aurreikusitakoa baino %70 handiagoa. Behin laguntza argitaratu ondoren, interesatuek programan parte hartzeko aukera izango dute www.spri.eus web orriaren bidez, urtarrilaren 20tik aurrera.\nEuskadiko ETEei zuzendutako programa\nPrograma beraizik zuzendurik dago makinak berritzeko premia duten ETEei, programa honen bidez berritze eta modernizazio prozesuei ekin diezaieten. Hala, programa honetan zehaztutako laguntzak jaso ahal izango dituzte Euskal Autonomia Erkidegoko enpresa txiki eta ertainek (ETE). Hau da, 250 langile baino gutxiago dituztenek eta 50 milioi euro baino gutxiagoko urteko negozio bolumena edota 43 milioi euro baino gutxiagoko urteko balantze orokorra dutenek.\nMakina berriak 70.000 euro balio behar du gutxienez (BEZa kontuan hartu gabe).\nErosketa-kontzeptuan egiaztatutako gastuaren %15eko diru-laguntza emango da; gehienez ere 70.000 euro emango dira erositako makina bakoitzeko, eta 100.000 euro enpresa bakoitzeko (erosketa bat baino gehiago subentzionatzen den kasuetan).


Industria-enpresentzako soluzio teknologikoak | Tecnalia\nIndustria-enpresentzako soluzio teknologikoak\n2022ko apirilaren 8a\n«Industria adimendunaren eredu berria fabrikazio fisikoaren eta digitalaren fusioan oinarritzen da, zentzu industriala emateko konektibitatearen eta datuen iraultzari»\nAdvanced Factories kongresuaren aurtengo edizioan, gure adituek industrian ezarritako berrikuntza teknologikoak aurkeztu dituzte\nEkoizpen-bitarteko adimendunak etorkizuneko industria-enpresaren eraldaketa eta negozio-eredu industrial berriak lortzeko baliatzen dira. TECNALIAn, gure esperientzia teknologikoa industriara eramateko dihardugu lanean.\nAdvanced Factories kongresuan azaldu ditugun gaien artean, hauek ageri dira: Zerbitizazio industriala eta datuaren ekonomia, TECNALIAko Zibersegurtasuneko eta Kate-balioko arduradun Óscar Lageren eskutik; Etorkizuneko makinak, ekipamenduen arteko interakzioa eta hutsegitei aurrea hartzea, Diego Galarrek aurkezturik, zeinak beste txosten bat ere aurkeztu baitu, Ekipamendu aurreratuaren eta tradizionalen arteko bizikidetza konektatua.\nFabrika-ingurunera gehiago bideraturik, Iñigo Lazkanotegik kasu industrial bat aurkeztu du: Makinan integratutako gailu sentsorizatuen hedapena, makinaren egoera denbora errealean monitorizatzeko.\nAzkenik, nahitaezko gai bat fabrikazio adimendun eta aurreratuari buruzko jardunaldi batean: konputazio kuantikoa. Iñigo Arizagak industrian aplikatzen diren teknologia fotonikoen beste aplikazio-eremu batzuetako berrikuntzak azaldu ditu.\nTECNALIA Factory of the Future Awards sarietan izan da, bere arrakasta-kasuei esker\nTECNALIAren garapenek izan dute tokirik FACTORY OF THE FUTURE AWARDS sarietan, finalisten artean izan baitira bi enpresa kolaboratzaileren proiektuak:\nFERSA BEARINGS enpresak industria-instalazioetan aplikatutako adimen artifizialaren ikerketa eta garapenaren saria eskuratu du, zeina industria-prozesuetan eta produkzio-prozesuetan gauzaturiko adimen artifizialaren arloko garapenetara bideratua baita. Hain zuzen ere, errodamendu bikonikoak fabrikatzeko lerro baten prozesuaren metamodeloan oinarritutako parametroak iragartzeko eta iradokitzeko erremintagatik eskuratu du sari hori. Fersa Bearings konpainiaren Zaragozako lantegiko Z3 lerroan eginiko proiektu horri esker, adimen artifiziala integratu ahal izan dute errodamenduak fabrikatzeko prozesuaren kontrolean.\nIndustriaren arloko startup disruptiboenaren kategoriak enpresa sortu berriak eta ekintzailetza-proiektuak aintzatestea du helburu, eta kategoria horretan SZENDEX konpainiaren BIOFRAME spin offa aurkeztu dugu. Konpainia horrek ospitaleetako logistikarako hozte-sistema adimendunaren arloan dihardu (Bizi Entregen kasu bat). Sariotara TECNALIArekin batera egindako garapen bat aurkeztu zuen, zeinaren xedea baita osasun-salgaien logistikak materialen, informazioaren eta komunikazioaren alorrean dituen premiei erantzutea.\nTeknologia kuantikoetako ekosistema europar bat eraikitzen\nNon Fungible Token: zer diren eta nola funtzionatzen duten\nParadigma berriak eraldaketa digitalean


Aldundiak gizarte eraldaketarako hezkuntza sustatzeko konpromisoa hartu du - Artikulua - ORAIN Gipuzkoa\nAldundiak gizarte eraldaketarako hezkuntza sustatzeko konpromisoa hartu du\nKonpromiso hori hartu du (H)ABIAN 2030 gizarte eraldaketarako hezkuntzaren euskal estrategiaren aurkezpenean.\nGipuzkoako Foru Aldundiak, Garapenerako Lankidetzako Zuzendaritza Nagusiaren bidez, gizarte eraldaketarako hezkuntza sustatzeko konpromisoa hartu du, pentsamendu kritikoa sustatuko duena eta pertsona kontzienteak, ahaldunduak eta gizartearekiko eta bizitzarekiko arduratsuak sortuko dituena, bizi den errealitatea eraldatzea xede duen gizartea osatuz joateko. Foru Aldundiak konpromiso hori hartu du (H)ABIAN 2030 gizarte eraldaketarako hezkuntzaren euskal estrategiaren aurkezpenean. Ekitaldia Gasteizko BIBAT museoan egin da, Paul Ortega Etcheverry Garapen Lankidetzarako Euskal Agentziaren zuzendariak antolatuta.\nGarapen Lankidetzarako Zuzendaritzak bere gain hartzen du (H)ABIAN 2030 dokumentuak proposatutako gizarte eraldaketarako estrategian parte hartzea, jarduera planak, ekintzak eta baliabide bereziak bitarteko direla, eta etengabeko prestakuntza sustatzen du gure jardueren azterketaren bidez. Horrez gain, konpromisoa hartzen du gizarte eraldaketarako gure esperientziak eta ikasketak partekatzeko, gure jarduera eta proposamenak hobetze aldera, eta (H)ABIAN estrategiaren esparruan martxan jartzen diren jarraipen eta ebaluazio batzordeetan parte hartzeko.\n(H)ABIAN 2030 gizarte eraldaketarako estrategia bat da, Garapenerako Hezkuntzaren oinordeko zuzena, herritar kritikoak eta munduko injustiziez eta desberdintasunez jabetzen direnak sustatu nahi dituena, eta aldaketa indibidualak eta kolektiboak eragiten dituzten bidezko jarduerak eta solidarioak bultzatzen dituena.\n(H)ABIAN 2030ek datozen urteetarako planteatzen duen erronka da eraikitzea zer ulertzen den gizarte eraldaketarako estrategiaz, praktika zehatzetatik abiatuta, eta errealitatea –eta gu geu- aldatzea eta eraldatzea posible dela transmitituz. Horretarako, gizarte eta erakunde mailako konpromisoa behar da, estrategia hori errealitate bihurtzeko baliabideak ahalbidetuko dituena.\nGizarte eraldaketarako estrategiaren aurkezpenean orain arte egindako lana berrikusi da, estrategien ideia nagusiak, erronkak eta demak, baina kanpoko ikuspegi batetik begiratuta, zehazki, Alejandra Boniren ikuspuntutik, zeina Valentziako Unibertsitate Politeknikoko Ingeniaritza Proiektuen Departamentuko irakasle titularra, eta Tokiko Garapeneko eta Nazioarteko Lankidetzako doktorego programako koordinatzaile baita. Horrez gain, estrategiaren lehenengo atxikipenak aurkeztu dira.


Irisgarritasuna - Guggenheim Bilbao Museoa\nPertsona orori zuzendutako museoa\nGuggenheim Bilbao Museoaren lehentasunezko helburua da erakundeak eskaintzen dituen zerbitzu zein jardueretan parte hartzeko aukera erraztea pertsona guztiei. Horren haritik, informazio-gida hau jarri dugu zure eskura, informazio orokorreko katalogoaren osagarri. Esker onez hartuko ditugu zure ohartarazpen edo iradokizunak.\nIrisgarritasun gida: Guggenheim Bilbao Museoa (PDF)\nEntzuteko gidak eta Bideo-gidak\nEraikinaren arkitekturari zein museoko erakusketei buruzko informazioa entzuteko sistema eramangarria, museoa nork bere kontura bisitatzeko. Entzungailu doigarriak eska daitezke. Begizta magnetikoa ere badugu.\nHaurrentzako entzuteko gida da 100 zenbakia, haurrek Denboraren materia ezagutzeko kontakizuna. Ezintasun intelektuala duten pertsonentzako eduki irisgarriak eskuragarri daude eraikinari buruz zein kanpoan kokatutako artelanetako batzuei buruz.\nGaztelaniazko zeinu-hizkuntzan edo azpitituluekin landutako bideo-gidak entzuteko ezintasuna duten pertsonentzat. Halaber, euskaraz, gaztelaniaz, ingelesez, frantsesez, alemanez eta italieraz idatzitako testuak eskuragarri daude.\nMuseoaren kanpoaldea deskribatzen duen entzuteko bisitaldia eskaintzen zaie ikusteko ezintasuna duten pertsonei; horrela, Frank Gehryk diseinatutako eraikina, Jeff Koonsen Puppy artelana eta Louise Bourgeoisen Ama artelana ezagutzeko aukera izango dute.\nIkusmen-urritasuna duten pertsonek ukimenaren bitartez lanak aztertzeko aukera izan dezaten, Puppy eta Ama lanen maketak eta eskaintzen ditu Museoak.\nHaur-kotxeak eta haurtxoak eramateko motxilak\nHaur txikiak haur-kotxean edo motxilan eraman nahi izanez gero, jantzitegian eska ditzakezu.\nGurpil-aulkiak eskuragarri ditugu aulkia behar duten bisitariak erosoago egon daitezen. Jantzitegian eska itzazu.\nAulki oso arinak ibilbidearen edozein unetan atseden hartzeko. Jantzitegian eska itzazu.\nGurpil-aulkien erabiltzaileentzako banakako kabinak aurkituko dituzu komun guztietan. Gainera, pixoihalak aldatzeko lekuak daude lehen solairuan eta 0 solairuan.\nDendako langileek behar duzun arreta eskainiko dizute.\nGurpil-aulkien erabiltzaileei egokituta daude eta begizta.\nBertako fondo bibliografikoak arte modernoan eta gaur egungo artean espezializatuta daude. Gure liburuzainek lagunduko dizute edozein kontsulta egin nahi izanez gero.\nJatetxeak eta taberna\nPlazatik sarbidea duen tabernarekin batera, kalitate handiko nazioarteko bi sukaldaritza-esperientzia eskaintzen dizkie Guggenheim Bilbao Museoak bisitariei. Nerua, goi-mailako sukaldaritzako jatetxea, eta Bistró Guggenheim Bilbao, proposamen informalagoa, zaindua eta eguneko zein gaueko une bakoitzean desberdina. Irisgarritasuna bermatzen dute bi jatetxeek eta arreta-zerbitzua dute mahai guztietan. Elikagairen batekin arazoak baldin badituzu, jakinarazi eta zuri egokitutako aukerak eskainiko dizkizugu. Jatetxeek haurrentzako aulkiak dituzte.\nGurpil-aulkiei eta begizta magnetikoei erreserbatutako lekua dute.\nZabalak direnez, solairuen artean erosotasun handiz mugitu daiteke.\nInformazio gunetik eskaini ahal izango zaizkizu, behar izanez gero, sarreren salmenta, arropazaindegi eta entzuteko gida zerbitzuak.\nZure ikasgelan ikasle integratuak baldin badituzu, bisitaren aurretik jakinarazi, era horretara, bisitaldia behar horietara egokitzeko aukera izango dugu eta. Bisitak edozein motako beharrak dituzten ikasleei egokitzen zaizkie eta hezkuntza-gune guztiak irisgarriak dira. Informazioa eta erreserbak astelehenetik ostiralera, 09:00etatik 14:00etara, 944 359 090 telefonoan, 944 359 010 faxaren bidez edo información@guggenheim-bilbao.es helbidean.\nBehar anitzak dituzten pertsonei zuzendutako bisita gidatuak eskaintzen dira:\n· Zeinu-hizkuntzako interpretea duten bisita gidatuak gorrentzat.\n· Ezintasun intelektuala duten pertsonei zuzendutako bisitak.\n· Ukimen-bisitak itsuentzat.\nInformazioa eta erreserbak astelehenetik ostiralera, 09:00etatik 14:00etara, 44 359 090 telefonoan, 944 359 010 faxaren bidez edo información@guggenheim-bilbao.es helbidean.\nMuseoak ez du bisitarientzako aparkalekurik; nolanahi ere, erraza da bertaratzea, eta tranbiaren bidez museoaren ingururaino iristeko aukera dago.\nZure ibilgailuan etortzea erabakitzen baduzu, udal-aparkalekuak daude inguruetan. Gainera, bertatik hurbil, Euskadi plazan dagoen aparkaleku publikoak ere baditu urritasunak daukatenetzako plazak.\nEdonola ere, 944 359 080 telefonoan edo información@guggenheim-bilbao.es helbide elektronikoaren bidez harremanetan jar zaitezke eta zure beharren araberako aukera egokiena jakinaraziko dizugu.\nMuseo modernoa eta garaikidea izanez, irizpide artistikoei zein kontserbaziokoei jarraitzen diegu halabeharrez. Hori dela eta, gerta liteke argiztapen, seinaleztapen eta distantzia parametroek aretoen barrualdeko erabateko ikusgarritasunean eragitea. Era berean, artelan bakoitzaren ezaugarri bereziek borondate artistiko bati jarraitzen diote eta hori aldaezina da.\nPrestatu zure bisitaArgibideakIrisgarritasuna Web korporatiboa


Maria Ubarretxena (EAJ): "Azoka berrirako kokalekua ez da egokia Arrasateko komertzioa indarberritzeko" - Arrasate - Goiena.eus\nMaria Ubarretxena (EAJ): "Azoka berrirako kokalekua ez da egokia Arrasateko komertzioa indarberritzeko"\nJokin Bereziartua Lizarazu 2015-03-27 12:19\nAzoka Plaza, artxiboko irudian.\nEAJko alkategai Maria Ubaretxenak prentsa ohar bidez plazaratu duenez, Azoka Plazaren egungo kokalekua "guztiz desegokia" da: "Azokak erakargarria izan behar du, kokagune aldetik sartzeko erraza, lur gainean dagoena eta ikustearekin bakarrik sartzera gonbidatzen zaituena", adierazi du.\nEra berean, Ubarretxenak gaineratu du EAJ azokari erantzun egoki bat ematearen aldekoa dela: "Prozesuan parte hartzen saiatu gara, ekarpen aberasgarriak egin eta denon artean Arrasateko azokaren gainbeherari behin betiko soluzioa emateko asmoarekin, Bagara Herrigintza Koop. dinamizaturiko prozesuan parte hartuz. Bi urte eta erdi luze iraun du prozesuak eta azkenean batzordea utzi behar izan genuen gure proposamenak ez zirelako aintzat hartzen".\nArrasateko Azoka berriaren proiektua estrategikoa dela uste dute jeltzaleek eta herriko komertzio txikia bultzatzeko motorra izan behar duela. “Horregatik, azterketa sakon bat egitea proposatzen dugu eta lekua aldatzeko dauden aukera ezberdinak ondo baloratzea. Guk Biteri Plaza edota Laubideko aukerak jarri genituen mahai gainean, edota postu finkorik gabeko azoka bat, baina beste aukera batzuk ere aztertzeko prest gaude” argitu du EAJ-PNVko alkategai Ubarretxenak.\nHonakoa ere gaineratu du prentsa oharrean: "Komunikabideen bidez jakin dugu azokan geratzen diren postuko arduradunek ere zalantza handiak dituztela Bilduren udal gobernuak aurkeztutako asmo eta baldintzekin. Hori horrela izanik, merezi du bi milioi euro gastatzea etorkizunerako berme gutxi eskaintzen dizkigun proiektu batean?" galdegin du EAJk.\nEpe luzerako plangintza eskatzen\nAmaitzeko, honako galdera egin du hautagai jeltzaleak: "Ez al da hobeagoa aukera ezberdinak ondo aztertu eta etorkizunerako proiektu indartsu bat burutzea?" esan du hautagai jeltzaleak. Epe luzerako plangintza egitea "ezinbestekoa" dela uste dute: "Guztion arteko akordioak bilatu eta Arrasaterendako onena den proiektua gauzatu behar da".


Alokairu sozialean dauden maizter zaurgarriek ez dute ekainera arte ordainduko\nEgoera larrian dauden alokairu sozialeko maizterrek ez dute ekainera arte ordainduko\nPublikatuta: 2020/03/31 19:27 (UTC+2) Azken eguneratzea: 2020/06/02 08:46 (UTC+2)\nEusko Jaurlaritza arduratuko da alokairuak COVID-19 funtsaren bidez ordaintzeaz, eta 2,5 milioi euro bideratuko ditu horretarako.\nAlokairuan dagoen etxebizitza bateko kartela. ETBko bideo batetik ateratako irudia.\nAldi baterako langileentzako eta etxeko langileentzako diru-laguntzak onartu dituzte\nKoronabirusak sortutako kalteberatasun ekonomikoko egoeran dauden alokairu babestuko parke publikoko maizterrak ezohiko eta aldi baterako alokairuaren eta komunitate-gastuen ordainketatik salbuestea erabaki du Eusko Jaurlaritzak, ekainera arte.\nIñaki Arriola Ingurumen, Lurralde Plangintza eta Etxebizitzako sailburuaren agindu baten bidez, Eusko Jaurlaritza arduratuko da alokairuak COVID-19 funtsaren bidez ordaintzeaz, eta, horretarako, guztira 2,5 milioi euro bideratuko ditu.\nNeurri horri heldu ahal izango diote osasun-larrialdiak eragindako krisiaren ondorioz langabezian geratzen diren pertsona guztiek eta autonomoek edo enpresaburuek, diru-sarrerak nabarmen galtzen badituzte edo salmentak % 40 edo gehiago jaisten badira.\nKalteberatasun ekonomikoko egoera gertatzen dela jotzeko, ordaindu beharreko errentaren zenbatekoa gehi komunitate-gastuak pertsona edo bizikidetza unitate errentariaren urteko diru-sarreren % 30 baino handiagoa izan beharko da, babes ofizialeko etxebizitzei buruzko araudiaren arabera kalkulatuta.\nSalbuespena hilabete osoka aplikatuko zaie 2020ko apirileko, maiatzeko eta ekaineko errentei, eta eskaerak aurkezteko epea datorren maiatzaren 31n amaituko da, edo, hala badagokio, alarma-egoera amaitu eta hilabetera.\nEskabidean berariaz adierazi beharko dira familiako kide guztien diru-sarrerak, 2019ko abenduari eta 2020ko urtarrilari eta otsailari dagozkienak, baita eskabidea aurkeztu den hilabeteari dagozkionak ere.\nBesteren konturako langileek honako hauek adierazi beharko dituzte eskabidean: zein enpresatan lan egiten duten, enpresa horri dagokion jarduera ekonomikoko sektorea eta langabezia hasi den eguna. Autonomoek eta enpresaburuek, berriz, beren jarduera zein sektore ekonomikotan egiten duten zehaztu beharko dute aitorpenean.\nAutonomoak edo enpresariak direnean, Eusko Jaurlaritzak egiaztatuko du eskatzailea alta emanda dagoela adierazitako sektorean, eta hura sartuta dagoela alarma egoeragatik jendearentzako irekiera etenda duten jardueren zerrendan.\nLibratzeko neurriak VISESAk, Eusko Jaurlaritzaren sozietate publikoak eta autonomia erkidegoan etxebizitzen eta zuzkidura bizitokien titular diren beste eragile publiko eta pribatu batzuek aplikatu ahal izango dituzte, baldin eta indarrean dagoen edozein babes formulapean alokairuan utzita badituzte.\nKasu horietan, Ingurumen, Lurralde Plangintza eta Etxebizitza Sailak salbuetsi izana egiaztatzen duten errentei dagozkien zenbatekoak ordainduko dizkie aukera horri heldu dioten erakundeei.\nAlokairu laguntzak onartu eta etxegabetzeak eten ditu Gobernuak, 500.000 familiaren mesedetan\nMinistroen Kontseiluak alokairuaren arloko neurri sorta bat onartu du, egoera larrian dauden 500.000 familiari mesede egingo diena, eta honako hauek aurreikusten dituena: etxegabetzeak sei hilabetez etetea, alarma-egoera amaitu ondoren; ohiko etxebizitzaren alokairu kontratuen sei hilabeteko aparteko luzapena; Estatuak abalatutako mikrokredituen lerro bat; edo krisiaren ondoren 900 eurorainoko zuzeneko laguntzak, 700 milioi euroko zenbatekoan.\nHala jakinarazi dute Ministroen Kontseiluaren osteko prentsaurrekoan Maria Jesus Montero Gobernuko bozeramaileak, Nadia Calviño hirugarren presidenteordeak eta Pablo Iglesias Eskubide Sozialen eta Agenda 2020ren presidenteordeak, Covid-19aren eragin ekonomikoaren aurkako Gobernuaren talka-planaren neurri berriak zehaztuz.\nIglesiasek krisiaren eragin negatiboari aurre egiteko pertsona guztiei segurtasuna eta babesa eskaintzea bilatzen dutela neurriek nabarmendu du, eta etxebizitzaren "eskubide konstituzionala" eskaintzeko neurriak azpimarratu ditu. Ondasun "ezinbestekoagoa" dela orain adierazi du, herritarrek birusetik babesteko duten "lubakia" delako, kutsatzeak saihesteko etxean geratzeko eskatu ondoren.\nHain zuzen ere, bizitoki alternatibarik gabeko jaurtiketak bertan behera uztea onartu dute, alarma egoera amaitu eta sei hilabete bete arte, "inor ez dadin etxerik gabe geratu krisi garaian". Era berean, sei hilabeteko ohiz kanpoko luzapena ezarri dute bizitoki etxebizitzen alokairu kontratuetan, Covid-19a aprobetxatuz gehiegizko igoerak saihesteko.\nGainera, onartutako errege lege-dekretuaren arabera, egoera larrian erortzen denak 0 interes-tasako mikrokreditua jaso dezake, 6 urtean itzuli beharrekoa, 10 urtera luza daitekeena zailtasunak izanez gero.\nEra berean, sisteman sartzeko egoera larriko kasuen definizio "oso zabala" jasotzen da, kreditu berberak itzultzeko erraztasunekin batera. Horri esker, zailtasunak dituzten pertsona "asko" hartu ahal izango dira, hala nola, langabetuak, aldi baterako lan-erregulazioan edo lanaldi murrizketan dauden langileak edo Covid-19aren ondorioz diru-sarrera murriztuak dituzten autonomoak.


Txotx noiz egingo - Aia orio - Karkara.eus\nTxotx noiz egingo\nDorleta Agiriano Lai 2021-02-05 16:00\nAurtengo sagardo denboraldia gaur hastekoa da berez, baina hamaika dira gaur gaurkoz itxita dauden sagardotegiak. Sagardogileek urtarrilean aurkeztu zuten sasoi honetarako prestatutako protokoloa; besteak beste, ohiko txotx egiteko modua baztertu eta edaria mahaira ateratzea erabaki zuten. Sagardo berria dastatzeko aukera, ordea, kolokan dago oraindik: "Zain gaude, zain-zain".\nGipuzkoako Sagardogileen Elkarteak urtarrilaren 19an egin zuen agerraldia, eta orduan jakinarazi zuen aurtengo sagardo sasoia otsailaren 5ean irekitzea zela asmoa. Elkarteko kideek adierazi zuten sektoreak "erronka eta konpromisoa hartu" zituela "ezohiko egoera bati aurre egiteko", eta "protokolo zehatza" osatu zuela sagardo denboraldi berrirako. Dena den, otsailak 5 ditu gaur eta sektore horretan ere ziurgabetasuna da nagusi, itxita baitaude sagardotegi asko eta asko, neurri murriztaileek hala aginduta. Horietako bat da Aiako Satxota.


Osasuna eta gizarte-beharrak Espainian 2019 - Arreta Soziosanitarioa Euskadin - Euskadi.eus\nTxostena lau atal nagusitan banatzen da:\nIII. Espainiaren egoera, funtsezko lau erronkaren inguruan aztertzen dena:\nBiztanleriaren osasun fisiko eta mentalaren egoera mantentzea eta hobetzea\nGaixotasunei aurrea hartzen laguntzen duten bizi-ohitura osasuntsuak sustatzea\nOsasun-informaziorako sarbidea bermatzea\nedo kostuari aurre egiteko baliabide faltagatik\nOndorioak, funtsezko bederatzi ideiatan laburbiltzen direnak\nEspainiako biztanleen osasun-egoera ona; datuek agerian uzten dute osasun-egoera hobetu egin dela azken urteotan. Horri dagokionez, osasun txarragatik, hiperkolesterolemiagatik edo antsietate-, depresio- eta bestelako nahasmendu mentalengatik eguneroko jarduerak egiteko mugak dituzten pertsonen ehunekoak behera egin duela egiaztatu da.\nBizimodu osasungarriagoak hobetu direla egiaztatu da, datuek erakusten dute: egoneko bizitza gutxitu egin dela, dieta osasuntsua egiten duen populazioa handitu egin dela (funtsezkoa da gaixotasun kronikoak prebenitzeko), obesitatearen intzidentziak gora egin duela paradoxikoki, batez ere haurren artean eta alkohol-kontsumoa atrakoian (binge drinking).\nEspainia da Europa osoan osasun-sistemarako sarbiderik onena duen herrialdea, neurri batean estaldura kuasiunibertsalagatik (nahiz eta estaldura horrek osasun-zerbitzuetarako sarbide eraginkorrik ez ekarri). Arrazoi ekonomikoek azalduko lukete eremu geografiko batzuetan arazo handiagoak daudela ondorengo eremuetara sartzeko (dentistara bisitak, botikak erostea, etab.) Europako herrialdeen bataz bestekoaz konparatuz. Halaber, egiaztatu da, krisi ekonomikoaren urteetan, errenten murrizketaren eta koordainketa farmazeutikoaren konbinazioak eragin negatiboa izan zuela familia-errentetan.\nMendekotasunarekiko arreta gero eta handiagoa da, eta arreta-sistema publiko bat jarri da martxan, iraupen luzeko zaintza deiturikoen estaldura hobetzea ekarri duena. Hala ere, txostenak hainbat gai azpimarratzen ditu, hala nola AGLZk jasotako prestazio-eskaeren bolumen handia eta erantzunik jaso ez dutenak edo sistemaren aldetik haiek erantzuteko egon den atzerapena, zahartzeak goraka egiten duen testuinguru batetan.\nOsasunarekin lotutako gizarte-premien asebetetzea handiagoa da Espainian Europako gainerako tokietan baino, bai adierazle objektiboei dagokienez (hilkortasuna, erikortasuna, bizi-itxaropena, etab.) osasun-egoeraren auto-pertzepzioari buruzko adierazleei dagokienez.\nOhitura osasuntsuak praktikatzeko egoerarik okerrena; izan ere, dieta osasuntsuagoa izan arren, biztanlerian kokaina eta kalamuaren kontsumoak goraka egin du. Era berean, tabakoaren eta alkoholaren eguneroko kontsumoari dagokionez, Europako testuinguruarekin alde handirik identifikatzen ez bada ere, osasunerako onuragarriak diren jarduera gutxiago egiten direla eta gizentasunak biztanleriaren artean eragin handiagoa duela ikusi da, batez ere gazteenen artean.\nKrisi ekonomikoak iraun duen urteetan gastu publikoa baldintzatu duten aurrekontu-murrizketek eragin diote osasun-gastuari, eta gaur egun, apur bat suspertu bada ere, Espainia tarteko egoeran dago biztanleko inbertsioan eta gastuan, BPGren aldean.\nFarmazia-gastuan koordainketa sartzeak pertsonek beren gain hartutako kostuaren ehunekoa handitzea ekarri du, eta, bereziki, etxe bakoitzeko batez besteko farmazia-gastua handitzea (batez ere errenta ertain-baxuko etxeetan, gastu hori errentaren zati handi bat baita).\nEspainia da osasun-gastu eraginkorrena duen Europako herrialdeetako bat, nahiz eta, oro har, biztanleriak uste duen osasun-zerbitzuek okerrera egin dutela arlo nagusi gehienetan.\nGai honi buruz argibide gehiagorik behar izanez gero, ondoren agertzen den txostena kontsultatu: Gizarte-beharrak Espainian: Osasuna . La Caixaren Behatoki Sozialak argitaratuta 2019 urtean.


Presoen auziaren «presa» oroitarazi dute Bake Bideak eta Bakegileek armagabetzearen urtemugan | Euskal Herria | Naiz\n2021 API. 08 - 11:01h\nETAren armagabetzetik lau urte bete direnean, Bake Bideak eta Bakegileek presoen auziak «presa» duela adierazi dute eta ekainaren 26rako mobilizazioa deitu. Baiona eta Donibane Lohizune lotuz 31 kilometro eginen dituzte.\nApirilaren 8 honetan lau urte bete dira ETA erakundearen armagabetzea gauzatu zenetik. Ohar baten bidez, Bake Bideak eta Bakegileek gogora ekarri dute «Euskal Herriko jendartearen bultzada eta borondateari esker» eta «bake justu eta iraunkor baterako bidean, elkar bizitzaren bidean» egin zela.\nAzken hau, baina, ez dela betetzen ari nabarmendu dute. Izan ere, 2021eko apirilaren 8 honek Ion Parot, Jakes Esnal eta Unai Paroten 31 urteko kartzelaldiarekin bat egiten baitu. Kartzelan hiru hamarkada igaro ostean, azaroan lortu zuen baldintzapeko askatasuna ‘Xistor’ Haranburuk. Hau txalotu eta besteen egoera salatu dute.\nZentzu horretan, gogora ekarri dute Parotek, «2005etik baldintzapean askatua izan zitekeen 70 urteko presoak», covid-19a hartu zuela. «Hau ekidin zitekeen, Ion Parot ez balitz salbuespeneko neurrien menpe izan. Oroitaraz dezagun, legedi honen menpe diren presoak, Gobernuak lehen konfinamenduan hartutako neurrietatik kanpo direla. Honela, salbuespen egoera hau dela eta, Ion Paroti, Jakes Esnali, Frédéric Haranbururi, Josu Urrutikoetxeari, Gurutz Maiza Artolari eta Ibon Fernandez Iradiri ez zaizkie beren eskubideak bermatzen, haien adina eta eritasunak direnak izanik ere», salatu dute.\nEra berean, Aieteko Nazioarteko Adierazpenetik 10 urte igaro direla nabarmendu dute. «Nola uler daiteke zuzenbide arrunta etengabe indargabetzea?». Honen aurrean, «denbora badoala eta presa badela» azpimarratu dute. «Kontraerranean ezartzen ditu, alde batetik euskal jendarte dinamiko eta asmamen handikoa, Euskal Herriaren testuinguru politikoan aldaketa erradikala ekarri duena; eta bestetik, terrorismoaren kontrako Ministerio publiko anakronikoa, logika lehengotar eta liskartiarren logiketan segitzen duena».\nBide horretan kokatu dituzte 2019ko maiatzaren 17an, Emmanuel Macron frantziar presidenteak egindako adierazpenak: «Euskal Herria adibide bat da neretzat gatazkaren konponbidean eta armagabetzean. Estatuaren egin beharra, mugimendua laguntzea da. Ez dugu historia errepika arazi behar, lagundu behar da». Hitz hauek baina, «errealitatearekin kontrajarriak» direla salatu dute.\nBakea eraikitzeko «gatazkaren jatorria eta ondorioak» konpondu egin behar direla berretsi dute. «Gatazkaren ondorioak konpontzea, minak konpontzean datza, beraien ezagupena onartuz, datozen tokitik etorririk ere. Baina gatazkaren ondorioak konpontzea, kartzelaz haratago beste perspektiba bat eskainiko duen tresna juridikoak aktibatzea da, existitzen direnak erabiliz edo egokitu behar direnak egokituz», gehitu dute.\nHorregatik, osasun testuingurua kontutan harturik, ekainaren 26rako mobilizazioa deitu dute. Baiona eta Donibane Lohizune lotuz 31 kilometro eginen dituzte, hau da, kilometro bana Ion Parot, Jakes Esnal eta Unai Parotek espetxean egin duten urte bakoitzeko.


HIZKUNTZA JARRERAK: TELP-II | Ikastolen Elkartea\nHIZKUNTZA JARRERAK: TELP-II\nIkastaro honen helburua da hizkuntza lidergoa eta eredugarritasuna lantzea. Dagoeneko TELP I egin dutenentzako prestatutako tailerra da, eta TELP I-ean landutako hainbat gaitan sakontzeko aukera eskaini nahi dugu.\nEuskaraz egiteari lotutako deserosotasuna murriztea, hizkuntza jokabide asertiboari esker gusturago egotea eta horretarako baliabide gehiago sortzea izanik TELP I-en helburu nagusia, jokabide berriei eusteko errefortzua izan nahi du TELP II-k. Gure ingurunean eragin nahi badugu, ezinbestekoa izango da portaera eredugarri bat izatea, eta eskolan hizkuntza liderrak izatea.\nPortaerak ikasi egiten ditugu, eta eguneroko jardunak emandako esperientziaren bidez modelatu egiten ditugu. Hizkuntza portaera eredugarri bat izateko ezinbestean ikasketa prozesua nola ematen den ulertu behar dugu, arreta zertan jartzen dugun ulertu eta gure baitan egokitze unean sortzen diren disonantzia eta erresistentziak errekonozitzen ikasi behar ditugu.\nHorretarako, imitazio prozesua nola ematen den ikasiko dugu eta behaketa bidezko ikasketa eta ikasketa sozialaz arituko gara, prozesuan parte hartzen duten faktoreak ulertuz. Modu horretan euskal hiztunen aurrean portaera eredugarri bat eraiki ahal izango dugu. Arreta, erretentzioa, errepikatzea eta motibazioa prozesu kognitiboak landuko ditugu.\nIkasketa prozesu honetan, hala ere, egokitze fasean hainbat disonantzia eta erresistentzia izaten ditugu, eta garrantzitsua iruditu zaigu nola sortzen diren eta nola identifika daitezkeen aztertzea. Aldaketarako baliabideak behar ditugu eta disonantzia eta erresistentzia hauek gainditu egin behar ditugu epe luzera begira hizkuntza portaera eredugarri bati eutsi ahal izateko.\nEredugarritasunak, baina, lidergo batera eraman gaitzake, eta lidergoa tresna oso baliagarria izan daiteke gizartean/eskolan eragin ahal izateko. Lidergo mota desberdinen gainean hitz egingo dugu, eta beren ezaugarriak ezagutuko ditugu. Tailer honetan, hala ere, lider eraldatzaile edo garatzailea izateko kontuan hartu beharrekoez arituko gara gehiago.\nLider eraldatzailearen eragina desberdina izan daiteke lekukoa bada, aginte organoan badago edo berezko lidergoa badu. Modu estrategikoan batzuk eta besteak oso lagungarriak izango dira inguruan portaera berriak modu erakargarrian transmititzeko eta eskolak balia ditzakeela uste dugu. Edozein modutan, ikuspegi estrategiko argia izan beharko dute guztiek, eta elkarlana lagungarria izango da.\nEuskaraz hitz egitean bizi ditugun deserosotasunez gainditzeaz gain, tailer honen bidez urrats bat harago joan nahi izan dugu, eta gure portaera finkatzeaz gain, inguruan eragiten duguna modu eredugarri batean egiten ikasiko dugu. Gure burua indartuko dugu, eta hizkuntza liderrak izateko eman beharreko urratsak barneratzen saiatuko gara.


Ereduaren araberako bertsolaritza | rufino iraola garmendia\nEreduaren araberako bertsolaritza\nPublicado el diciembre 17, 2015\tpor kafarnaum\nEz da oraingoxeko kontua, bertsolari-txapelketa hasi eta kanporaketek aurrera egin ahala, sentsazio txar samarrarekin etxeratzen nintzela, niri gustatzen zitzaidan estiloko bertsolariak aurrera pasatzen ez zirelako. Eta iruditzen zait ez naizela bakarra. Nik beti galdera bera neukan: hainbat jendek hain gogoko dituen bertsolariek zergatik ez dute luzitzen txapelketan? Nondik dator eten hori? Gero eta garbiago daukat bertsoa neurtzeko irizpideek (ereduak) determinatzen dutela zein estilok aurrera egin.\nStephen Hawking fisiko handiak esaten du erabiltzen dugun ereduaren araberakoa izango dela bizi dugun errealitatea. Oso adibide polita dakar bere “Diseinu handia” liburuan. Italiako Monza herrian debekatu egin zuten arrainak ontzi borobilean edukitza, arrainek errealitatea distortsionaturik ikus omen zezaketelako. Horrek, noski, nolabaiteko “tratu txarra” esan nahi du arrainen kontra. Baina Hawking-ek dio ez Monzako arrainek bakarrik baizik eta guztiok begiratzen diogula unibertsoari kristal baten barrena. Horrek ez du oztopatzen, ordea, lege fisikoak eraikitzea: edozein egoera eta ereduren arabera eraiki daitezke legeak eta arauak. Nik uste errealitate txikiagoetan ere gauza bera gertatzen dela; adibidez, bertsolaritzan.\nEz al litzateke sortu dugun eredua –Epai Irizpideak–, sikiera, apur bat bederen aztertu beharko? Uste dut objektu mentalei (buruaren mende bihotzaren kaltetan?) gehiegi atxikirik gaudela, esperientzia eta bizipenen iturriari bideak murrizturik. Kontzeptuekin bikain moldatzen den jendeak egindako txostena da. Ez ote da hor falta beste ikusmolderen batetik datorren ekarpenik? Gutxienez, sinplifikatu egin beharko litzateke arautegi hori alderdi askotatik.\nHamabost orrialdeko txostena da azkenekoa. Hamar atal ditu. Dena loturik dago, azkeneko xehetasuneraino. Baina ez dago bertsolaritza-hizkeran espresatua. Guztiz hizkera akademikoa darabilgu. Hori kontraesan bizian dago bertsolaritzaren esentziarekin. Bertsolaritza herri xumearen espresio-moldea zen, eta hala izaten jarraitu beharko luke. Horrek ez du esan nahi beste genero bat, jasoagoa, landu eta heda ez daitekeenik.\nPortzierto, ikusi al duzue beste eremu edo arloren batean; adibidez, literatur lanak epaitzeko, horrenbesteko txostenik eta hain zehatzik?\nIdatzizkoan bezalaxe, hemen ere bi azpigenerorekin egiten dugu topo. Bata, bertsolaritza tradizionala edo herrikoia eta, bestea, bertsolaritza berria edo ahoz esateko testu jasoa. Bi txapelketa egin beharko lirateke, nahi duena nahi duen sailean apuntaturik, eta bi arautegi ezberdin erabili epaitzeko garaian. Inoiz pentsatu duzue “soinu txikia” eta “soinu handia” zaku berean sartu eta parametro beretan edo irizpide berdinekin epaitzea? Jakina, norbaitek esango dit bertsolaritzan, jada, ez dela geratzen “soinu txikirik”; hori ere hein handian egia da.\nBaina orduan esan dezakegu bertsolaritza herrikoia edo herri xumearen espirituarekin uztartua zegoena desagertu egin dela, eta haren bariante batekin jarraitzen dugula. Enbor axialari atera zaion besanga luze bat da, eta jada independentzia osoarekin funtzionatzen duena. Horrelakoetan, beti, Patziku Perurena etortzen zait gogora. Hark bertsolaritzari buruz esandakoak ez dira hitzez hitz edo literalki hartzekoak izango, baina eduki sinboliko moduan oso esanguratsuak, jakinduriaz beteak, iruditzen zaizkit. Jakina, ez dela hartu behar hitzez hitz esaldi hau: «Bertsolaritza Txirritarekin amaitu zen»; horrek, ordea, zerbait ebokatzen digu guztioi. Halako oihartzun bat egiten digu gure barruan, halako sentimendu bat eragiten. Hori da, azkenean, hitz eta “metaforen” xedea. Badakit hori baino ere errotikoagoa dela leitzarraren kritika: “Basarrirekin iraultzen da erabat bertsolaritzaren funtsa”; geroztikoa “bertsolaritza dirijitua” dela edo horrelako zerbait esan nahi du, eta uste du ez dagoela bertsolari bakar ere, bera idazten bezala, libreki bertsotan berak nahi duenean ari denik…\nTrikitiarekin jarraituz, uste duzue Junkerak eta Lajak egiten duten musika, biak batera, arautegi berarekin neur litezkeela? Zinez eta benetan esan al dezakegu Junkerarena trikitia denik? Ez dago esaterik trikitiak eboluzionatu duenik, baizik eta handik beste adar bat, aski diferentea, sortu dela. Antzeko zerbait gertatzen da bertsolaritzaren ere. Zenbait bertsolarirekin sintonizatzeko ikasia izan behar duzu.\nBeste gauzatxo bat: entzun duzue sekula Bitoriano Gandiaga bertsolaria (bertso-jartzailea) zenik? Ados egongo gara, noski, mendatarra poeta handi bat zela. Bada, Gandiagak baditu bertsoak edozein lehiaketan aurkezteko modukoak (guk poesia esaten dizkiegunak) eta saria irabazteko adinakoak. Bi gogoratuko dizkizuet (gaia ez noa aipatzera, zeren beren soilean ere ederki ulertzen dira); bata, “zortziko txikian” eta, bestea, “bederatzi puntukoan”:\nMoises ere bai eta\nNahi banu ere ezin\nnaiz, noizik noizera,\nikusiz nola martxan\nbehin honez gero malo,\nNahi duenak gehiago ere aurki ditzakete; esate baterako, “Denbora galdu alde” liburuan. Hori poesia bada, bertsopaper lehiaketan dabilen asko ere ez dago hortik oso urrun. Beraz, gero eta garbiago ikusten dut bi azpigenerori buruko debatearen premia.\nEta orokorrean (edo zeharka) defenditzen ari naizena da egon daitekeela beste eredurik ere bertsoak neurtzeko. Esate baterako, bertsolariak hain bertso luzeak kantatzera behartzen ez dituena, ahozko espresioari askoz garrantzi gehiago ematen diona, gaiak hainbeste mugatzen ez duena, fikziozko gaiak eta rolak kontuzago emango zaizkiena, errima lasaixeagoa hartzeari garrantzi gehiegi emango ez diona, neurria doinuaren arabera onartzea, estetikari baino dialektikari garrantzi handiagoa emango zaiona (funtsean, dialektika -hizketan elkar menderatzea- izan da bertsolaritza)… Epai irizpideetan, hainbeste zehaztapen, nahasgarri ere gerta daiteke. Dena den, berriz diot, ez gara ari eredu jakin bat errefusatzen edo ezeztatzen, besterik ere egon daitekeela defenditzen baino.\nErrepikatzea baldin bada ere, esan dezadan bi estilo oso diferenteko bertsoak iristen direla lehiaketara, eta epaimahaiak eredu jakin baten arabera epaitzen baditu, oso zaila da estilo batekoak aurrera egitea, nahiz eta epaimahaiak bere lana bikain egin. Baina zer gertatuko litzateke beste eredu baten arabera epaituko balira? Galdera airean uzten dut, norbaitek erantzun nahi balu. Nire proposamena da “soinu txikia” eta “handia” bezalaxe, bi sailetan bereiztea.\nLehenago esan dudan eran, bertsolaritza, historian zehar, kultur produktu herrikoia izan da, herri xumearen izaera eta kontzientziari lotua egon da, eta herri xehearen eta herri xehearentzako espresio-moldea zen. Funtsean, dialektika hutsean oinarritua zegoen. Orain, planteatu den ereduari esker, beste toki batean dago. Inork ez du esaten zilegi ez denik. Egoera deskribatzen baino ez gara ari.\nBadakigu bertsolari asko gai dela bertso jarrien mugatik nahiko hurbil dagoen bertsoa bat-batean kantatzeko. Gai da pentsamendu abstrakturako, badaki idatzizko forma eta beste figura literario batzuk erabiltzen. Noski! Baina bada beste estilo bat ere, bertso inprobisatuak izan zuen arintasun, bizkortasun, zorroztasun eta erabaki-gaitasunarekin planteatzen dena, nahiz eta teknika aldetik hain landua ez izan eta lizentzia gehixeago hartu. Agian, atzera bueltarik gabeko oihan zarbatsuan sartzen ari naiz, baina esateko gogoa neukan.\nIrakurleak dakien eran, Lazkao Txikiren bertsoa da. Txapelketa batean puntuari emandako erantzuna. Garai hartako testuinguru soziala kontuan hartuta, ez dago bertso hoberik botatzerik. Ez zaio ezer falta, ez dauka ezer soberan, ez dago betelanik. Badakit norbait hasiko zaidala errima pobrea ez al den galdezka. Errima pobrerik ez dago edukiak beste guztia zeharo estalirik uzten duenean, diskurtsoak goia jotzen duenean. Era berean, hanka-luzea ere aipa dezake norbaitek, baina Lazkao Txikik kantatzen duen bezala ez da antzematen. Ez Lazkao Txikik bakarrik, ia-ia bertsolari guztiek kantatzen zuten horrela doinu horretan. Zer esatea nahi duzue? Gaur beste eredu batek agintzen duela!\nLazkao Txikiren adibidea ikusten duenak esango dit, agian, gaur beste paradigma batean gaudela, errealitatea begiratzeko beste betaurreko batzuk ditugula, beste marko kultural batean gaudela, beste ohitura batzuk, beste pentsaera bat… Ni horretan konforme nago. Esaten ari naizena da berez zetorren etena areagotu egin dugula, eta oraindik ere badagoela bertsolaritza “tradizionala” estimatzen duenik, eta jende hori ez dela aintzat hartzen; ez, behintzat, bertso-txapelketetan.\n‘Bertsolari’ aldizkarian argitaratua: 99. zbk., 2015eko udazkena (luzatuta).\nEsta entrada fue publicada en 1 Bertsoa y etiquetada 151217 Bertsolari. Guarda el enlace permanente.\nUna respuesta a Ereduaren araberako bertsolaritza\nHamarretik hamarrean, edo nahi baduk, hamarreko luzeenean ere, goitik behera eta alboz albora, erabat bat eta bat natorrek hirekin. Bai soinuen alderaketan eta bai bertsoenetan, guztiz bat.


Miren Agur Meaben "Hezurren erretura" liburuari buruzko solasaldi birtuala - Nontzeberri\nHasiera/LITERATURA/Miren Agur Meaben “Hezurren erretura” liburuari buruzko solasaldi birtuala\nMiren Agur Meaben “Hezurren erretura” liburuari buruzko solasaldi birtuala\nMiren Agur Meabek argitaraturiko Hezurren erretura (Susa argitaletxea) lan izango dute hizpide gaur, maiatzaren 13an, 19:00etan, sarean, Durangoko Bizenta Mogel liburutegiak antolatuta eta Leire Bilbao gidari dela.\nArgitaletxearen arabera honetan datza obra berria: “Herenegun umea zena, neska izan zen atzo, eta helduaro betean da orain. Oroitzapenetan —eskola-egunetan, familia giroan, jolasetan…— bilatu ditu bere nortasunaren lorratzak Miren Agur Meaberen liburuko protagonistak. Onartzen ditu denboraren joanak emandako gal-irabaziak. Badaki bereizten bizitzari zer eskatu eta zer ez. Babak eltzetik ateratzen ikasi du. Bere egin du falta direnen absentzia. Ez du sinesten amodioaren balio absolutuan, nahiz eta azken aukera eman maite-kontuei. Ezagun zaizkio beste andre batzuen irrikak eta beldurrak. Ez du galdu ironiaren ufada. Eta bakardadeak eman dio hazten jarraitzeko azken bultzada.\nAldian-aldian erretura egin beharra gertatzen zaigu, haizea zainduta, onuragarria behar lukeena kalterako izan ez dadin. Horretan dihardu hogeita bat narrazio hauetako protagonistak ere, idazketaren bidez erretzen bizitzan pilatutako hezurrak: zor-hartzekoak, azertuak, akatsak, pauso legitimo nahiz ilegitimoak”.\n“Donostia Kultura ON!” lelopean, makina bat kontu gozagarri


Aurreko post-ean esaten nuen ez direla heziketa-formula magikoak esistitzen. Baldintzak baino ezin ditugu sortu. Hala ere, irakasleek parte hartzen duten ia ikastaro guztietan emaitza miragarria ekarriko duen estrategia didaktikoa aurkitzeko nostalgia ezkutua gordetzen duten galderak agertzen dira. Denbora jakin batean aplikatu eta gutxi gora-behera haur berekoiak, borondatezko lankideak eta elkarrizketarako irekiak zeuden tokian pertsona erabat solidarioak, adeitsuak eta berdintasun zaleak agertzea lortzen duen tresna bat.\nEz dago bidezidorrik; baina geure buruak hori bilatzera jotzen du. Espektatiba faltsu horretan, frustrazioa, etsipena eta atzera egitea handiagotu egiten dira. Ez dago bidezidorrik; baina horrek ez gaitu biderik gabe uzten. Bizizikasi Pedagogiaren eta Izan Proposamenaren erantzuna da baldintzak sortzea dela alternatiba. Hori posible da eta zentzua dauka. Galdera hauxe da: Nola?\nBaldintzak ez dira sortzen asmatze-izugarrizko kolpe handiak itxaroten. Hezkuntza ez da ekaitz perfektu baten ondorioa, sirimiri etengabe baten fruitua da. Itxuraz eragin hutsala duten pazientzia handiko heziketa-ekintza askotarikoen baturaren emaitza da; baina metatuak ur ubide dinamikoa eta bizia sortzen dutenak.\nBehin eta berriz muin berdinetara itzultzen diren heziketa-ekintza samurren, txikien eta etengabeen bidez sortzen ditugu baldintzak. Muin gutxi batzuetara. Hori da garrantzitsua. Ez dago makil magikorik, baina badugu alternatibarik.\nBehin eta berriz eta modu samurren bidez giza-sakontasunaren altxorra gordetzen duten esperientzia- eta ikaskuntza-muin gutxi batzuei eustea da bizitzarako eta bizikidetzarako hezitzea. Heziketa-ekintza txiki horiek eta ikaskuntza-muin horiek duten garrantzi handiaz jabetzea da hezitzea. Hurrengo post-ean muin gutxi horiei buruz hitz egingo dut, puntu kardinal gisa jokatzen duten horietako lauri buruz, hain zuzen ere.


Kamera saihesteko aplikazioak | Gadgeten berriak\nEkainetik irailera bitarteko opor garaian, erabiltzaile askok opor egun batzuk aprobetxatzen dituzte etxetik kanpo eta atseden hartzeko. Bidaiak atsekaberik eragin ez dezagun, egin dezakegun onena aplikazio bat erabiltzea da radarrak detektatzeko, baina ez bakarrik denbora tarte honetan, baita urte osoan zehar\nApple eta Google aplikazioen dendetan, aplikazio ugari ditugu eskura, egiten ari garen bidean dauden radarrak uneoro hautemateko aukera ematen digutenak, abiadura azkarreko txartela ez jartzeko. Jarraian zer diren erakusten dizuegu kamerak saihesteko aplikazio onenak.\nAplikazio horietako asko erabiltzaileek emandako informazioan oinarrituta eguneratuta mantentzen dira, beraz, radar finkoei buruzko informazioa topatuko dugu, baina, aldi berean, zenbait tokitan erregularki denboran aurkitzen diren radar mugikorren berri ere emango digu, ez modu finkoan.\nAzken urteotan Google Maps-ek gero eta funtzio gehiago gehitzen ditu, horietako asko Waze aplikazioan eskuragarri, zerrenda honetan ere aurki dezakegun beste aplikazio bat. Google Maps-ek trafikoaren egoerari buruzko informazioa eskaintzen digu baina baita ere Ibilbidean aurki ditzakegun radarren berri ematen digu uneoro gure telefonoan erregistratu garela helmugara iristeko.\nArreta gehien erakartzen duen funtzioetako bat eta datu kopuru handia aurrezteko aukera ere ematen diguna eta, beraz, gure gailuko bateria da gure ibilbidearen mapak deskargatzeko aukera. Horrela, arakatzea azkarragoa izateaz gain, datu kopuru handia aurreztuko dugu.\nGoogle Maps zure eskura dago deskargatu guztiz doan bai iOS bai Android-erako, esteka hauen bidez.\ngaratzailea: TomTom International BV\nTomTom Radars Actualidad Gadget-eko beste aplikazioetako bat da erabiltzaile guztientzat gomendatzen dugu ohiko zein noizbehinkako gure bidaietan abiadura isunak ekiditeko aplikazioen bila.\nTomTom Radars-en funtzionamendua dela eta, aplikazio hau Android-en soilik dago erabilgarri. Aplikazioak atzeko planoan funtzionatzen du eta ikono mugikor bat erakusten digu, pantailako edozein lekutan jar dezakeguna, gure ibilgailuaren abiadura agertzen den tokian.\nRadar batera, mugikorrera edo finkora hurbildu ahala, aplikazioak beste bat bidaliko digu soinu abisuak, radarraren kokapenera hurbildu ahala motzagoak izango diren abisuak.\nTomTom Radars zure eskura dago deskargatu guztiz doan eta ez du harpidetza edo erabilera kosturik.\nIOSerako, gure eskura dugu TomTom GO Nabigazioa, mapen eta radarren aplikazioa, zeinen funtzionamendua Waze-n eta Google Maps-en aurki dezakegunaren oso antzekoa den, baina ez digu eskaintzen Androiderako TomTom Radars bertsioak eskaintzen digun moldakortasuna.\nHorrez gain, aplikazioa harpidetzan lan egiten dun, beraz, egunero aplikazioa modu intentsiboan erabiltzen ez badugu behintzat, ez du merezi aukera gisa kontuan hartzea. Lanerako erabiltzen bada, TomTom GO Navigation gaur egun merkatuan dauden mapa, nabigazio eta radar aplikazio onenetako bat da.\nTomTom GO Nabigazio GPS mapakdoan\nZalantzarik gabe, Waze abian jarri zenetik eta ondoren Google-k erositakoa da onena aplikazioak eskuragarri bai Play Store-n eta Apple App Store-n. Aplikazio hau mundu osoko aplikazioa erabiltzen duten milioika erabiltzailek eskaintzen duten informazioan oinarritzen da, beraz, beti eguneratzen da ia denbora errealean.\nBaina horrez gain, egiten ari garen ibilbidean eskuragarri dauden radarrak jakinarazten dizkigu, baita ere bidali iezaguzu trafiko egoerari buruzko alertak gure bidaiaren ibilbide alternatiboa kalkulatzeko aukera ematen digu, auto ilara edo istripua ekidin nahi badugu.\nDenborak jakingo du aplikazioak erreferentzia izaten jarraitzen duen mugikorreko kameraetarako aplikazioetan, pixkanaka Google Maps geroztik funtzio asko gehitzen ari da orain arte Wazen aurki genezakeela.\nAndroiderako bere bertsioan, Waze streaming musika zerbitzu guztiekin integratzen da merkatuan, haiek erabiltzeko aukera ematen digu edozein unetan aplikaziotik irten beharrik gabe, ezin hobea gure musika gogokoenaren erreprodukzioa gailuan nabigatu beharrik gabe kudeatu nahi dugunerako.\nWaze guztiz deskargatzeko moduan dago free bai iOS bai Android-erako, esteka hauen bidez.\nWaze Nabigazioa eta Trafikoadoan\nErrepideko kamerei buruzko informazioa eskaintzen digun beste aplikazio bat SocialDrive da. Aplikazio hau, ez da aurreko hirurak bezain ezaguna, baina ez horregatik ez da lan gutxiago.\nSociaDrive-k Waze-ren antzera funtzionatzen du, aplikazioaren erabiltzaileek emandako informazioaren bidez. Horrek aukera emango digu denbora errealean jakiteko ea badagoen atxikipenik, radar berririk, eguraldi gorabeherarik gure bidaian ...\nAurreko guztiak bezala, ahots alertak aktibatzeko aukera ematen digu, beraz, gure ibilbidean dauden radarren kokapenera hurbildu ahala, dagokion soinu abisua jasoko dugu.\nSocialDrive zure eskura dago deskargatu guztiz doan bai iOS bai Android-erako, esteka hauen bidez.\nArtikulu honetan erakutsi dizkizugun aplikazio guztiek aukera ematen digute uneoro jakiteko trafiko-alerten eta kameraren kamera, mugikorrak zein finkoak izan. Gure lekualdatzean edozein momentutan haiekin elkarreragin beharrik izan ez dezagun diseinatuta daude saihestu gure begiak benetan garrantzitsuena denetik aldentzea: gidatzea.\nDistrairik gabe eta telefonoa ikusi beharrik gabe gidatzeko gozatzeko modurik onena hauetako bat erabiltzea da stand mugikorrak edozein dendatan aurki ditzakegun euskarriak, aplikazioa erabiltzen ari garen bitartean gailua kargatzeko aukera ere ematen digutenak.\nArtikuluaren bide osoa: Gadgeten berriak » aplikazioak » Kamera saihesteko aplikazioak


Arrasate familiarekin — Mondragon Turismoa\nBidaia antolatzea /\nHerriak baliabide eta interesgune ugari ditu haur zein gaztetxoekin bisitatzeko. Hona hemen zer proposamen egiten diegun familiei.\nLeintz bailarako paisai menditsua da Debagoiena eskualdeak gordetzen duen sekretuetako bat da Leintz bailarako paisaia menditsua. Bertan, bailara estu horren zabalgune batean, kokatzen da Arrasate, Euskadiko bihotzean, paraje ezin hobea natura bideekin gozatzeko .\nGoizean-goiz ondo gosalduta eta mendiko arropa egokiez jantzita, gomendatzen dizugu Udala auzora hurbiltzera. Aparkatzeko lekua izango duzu han. Iristerakoan, gozatu inguruko mendigailurrez; Kurtzebarri, Anboto eta, jakina, Udalatx izango dituzu aurrez aurre. Azken mendi horren hegaletik abiatuko da proposatzen dizugun PR-Gi 96 Udala-Besaide mendi ibilbidea.\nBideak 7 km inguruko distantzia du eta, pare bat orduan osatuko duzu. Ibilbide zirkularra da; beraz, Udalatik Besaidera doa eta Udalara bueltatzen da. Besaide muinoan, gainera, aukera izango duzu hango monumentuez gozatzeko; bata euskal mendizaleen omenezko monumentua, eta bestea Biziaren iturria multzoa.\nUdalara bueltatzerakoan jan dezakezu auzoan dagoen atsedenlekuan, edo gura izanez gero, disfrutatu dezakezu auzoko zein Arrasateko gastronomia goxoaz gure jatetxeetan eta tabernetan. Udalan gelditzea erabakitzen baduzu, eta eguraldia lagun bada, animatu zaitez bainu bat hartzen Uxarteko (Uriarte) igerilekuan.\nAukera ederra da ere herriko jolas parkeena.\nHerrian bueltan, herriko alde zaharreko ondarea ezagutu ahal izango duzu bisita gidatu bat hitzartuta, edo gura izanez gero, Dinbi-danba, mailuaren hotsa bisitatu Arrasateko azken errementariaren ogibidearen erakusketa. Beste aukera interesgarri bat izan daiteke parte hartzea Amaia antzokian edo Kulturaten egiten diren haur eta gaztetxoen ekitaldietan, edo erabiltzea haur eta gazteentzako zerbitzuetako eskaintzak: txikitxokoa, ludotekak, gazte txokoak, umeentzako biblioteka.\nDisfrutatu familiarekin Arrasaten!


Papuarraren mezua: "Oihana desagertuz gero gizadia desagertuko da"\nIngurumena > Aztarna ekologikoa > Deforestazioa\nPapua Ginea Berrikoa da munduko hirugarren oihan handiena, Amazonas eta Kongo arroakoen atzetik. Astero iristen da handik landare edo abere espezie berri baten aurkikuntzaren berri, bertako milatik gora etnia eta hizkuntzak osorik ikertu gabe daude. Eta hala ere, munduko azken paradisutzat daukaten hura zuhaitzik gabe soilduz doa, haietako zura mundu osoan saltzeko Txinan transformatuta.\n‘Frères des arbres’ dokumentaletik hartutako irudian, Mundiya Kepanga –Huli leinukoen buruko eta sudurra trabesten dion apaingarri eta guzti– bere sorterritik eramandako enbor erraldoietako baten tamaina erakusten, Txinara zura esportatzeko Papua Ginea Berrian espres eraikitako kaietako batean. Trafikatzaileek Malasian eraitsiak balira bezala faltsututa, Txinan enborrotako batzuk ohol edo altzari bihurtuko dituzte, baina beste asko okume tipoko kontraxaflatu merkeak ekoizteko baliatuko.\nMartxoaren 21ean Oihanen Nazioarteko Eguna ARTE telebista frantses-alemanak ospatu du basoei lotutako film sorta eskainiz. Horien artean Frères des arbres (Zuhaitzen senideak), bigarren titulu daramana “Buruzagi papuar baten aldarria”. Interneten dago ikusgai.\n“Munduaren hasieran ez zen ezer, isiltasuna eta gaua besterik ez. Egun batez txoriak hasi ziren kantari eta zuhaitz handiak erori lur gainera. Hurrengo goizaldean nire leinuko jendeak esnatu ziren eta geroztik naturaren erdian bizi izan dira, zuhaitzen artean. Ni Mundiya Kepanga naiz, Huli tribu papuarraren buruzagia eta basoaren enbaxadorea. Munduan zehar nabil denoi dagokigun mezu bat zabaltzen: oihana mehatxatuta dago, eta oihana desagertzen baldin bada gizadia osorik desagertuko da”.\nHuli tribua mendi aldeko baso tropikalean bizi da Papua Ginea Berrian, Itsaso Barean Australia handiaren goiko aldean. Oihan primario bakanetako bat da, Kongo eta Amazonasekoekin batera gizakiak eraldatu gabe iritsi zaizkigunetakoa. Bertan bizi diren animalietako asko munduan beste inon ezin dira aurkitu: zuhaitzetako kanguroa, Victoria usapala, herrialdearen ikurra den Paradisuko hegaztia... Hegaztietan handiena, eta gizakiarentzako arriskutsuena haserrarazten baldin badute, 1,80 metroko altuera duen Casuariusa, indioilarraren itxura adina ostrukarena duena. Papuako Hulitarrek beren buruak dauzkate antzinako Casuarius baten oinordekotzat, haren arrautza batetik sortuak omen.\nMarc Dozier frantsesa da dokumentalaren beste protagonista. 20 urte daramatza Papuako oihana iruditan biltzen. Hark kontatuko dio ikusleari Papuako oihanak berak bakarrik Europa osoak baino bioaniztasun aberatsagoa daukala. 20.000 landare mota, 1.500 zuhaitz klase, 3.000 xomorro espezie, 750 gora txori. Mundiyak hosto batzuk eman dizkio Marci: “Landare magikoa da, emakumeak seduzitzeko”.\nOihana benetako supermerkatua da, bizitzeko behar duten guztia eskaintzen die jendeei: fruituak, aleak, hostoak, onddoak eta jateko bezala edozertarako baliagarri diren landareak, lokarriak egiteko lianak… Janari preziatuak ere bai: enbor ustelduetan hazten diren harrak, atzamarra bezain potxoloak.\nMundiyak bere zuhaitz propioa dauka, amak orbel gainean erditu zuen lekuan aitak landatua. Arbola eta Mudiya senideak dira, honek besarkatzen du hunkiturik: “Ez dakit biotatik zein hilko den lehena. Baina ni hildakoan honen oinetan lurperatuko naute. Baldin eta orduan oihanik baldin bada…”.\nEgunero milaka zuhaitz handi eraisten baitituzte Papua Ginea Berrian. Hitz egitera konbidatzen duten bakoitzean, Mundiyak erakusten ditu mapetan dagoenekoz oihanez soildutako eremuak. Huli jendea bizi den eskualdeko basoen erdia suntsitua izanen da 2021rako.\nDozierrek Mundiya famatu egin du batik bat Frantzian; eskoletara eraman, du legebiltzarrera, Nazio Batuen Erakunderaino... “Papuar baten ibilerak Frantzian” liburuarekin etekin arrakastatsua atera die oihanean sortutako Mundiyak Mendebaldeko zibilizazioan eduki dituen bizipenei.\nParadisua lapurrei oparitu\nMarcek eta Mundiyak oihanak eraisten ari diren eremu bat bisitatu dute. Han beste papuar batzuk langile ari dira baso mozketan, jornalean. Malasia, Filipinak eta Indonesiatik etorritako atzerritarrak kontratatu dituzte, mundu modernoan biziraun behar, arbasoek utzi arbola adinik gabeak botaz. “Motozerrek zuhaitzak ebakitzen dituzte banana helduak bezain erraz. Erortzerakoan arbolek garrasi egiten dute, familiari eta munduari agur esanez bezala”.\nPapua Ginea Berrian gaur 300 kontzesio daude oihanak eraisteko. 15 milioi hektarea atzerriko konpainia handiek ustiatuak. Frantziaren heren baten tamainako eremua motozerraren eta bulldozerren esku utzia.\nDokumentalean bisitatu dituzte dagoenekoz deforestatutako eskualdeak. Eta herritar triste haserretuak aurkitu: “Hutsaren truke eraman digute oihana, ez digute ezer utzi, ez eskola, ez osasun etxe, ez azpiegitura. Gure herriko boteretsuenek sinatu dituzte kontratuok. Larriena da gero edozein kexarekin jotzen baduzu konpainia horien bulegora… gure polizia aurkitzen duzula bertan, geure larruazal bera dutenak, geuk pagatuak, baina atzerritarren interesak defenditzen”.\nEraitsi ostean, zuhaitz erraldoiak itsasorantz daramatzate kamioi handietan. Horietatik itsasontzietara. Papua Ginea Berria munduko zura esportatzaile nagusia da. Urtero 50 milioi metro kubo enbor doaz Txinara, baina tartean paperak faltsifikatuta nazioarteko trafikoaren kontrolak engainatzeko; bitartekari malasiarrek trikimailua antolatu dute. Txinan bihurtzen dituzte ohol, lur-zoru, paper, kaxa, ate, aulki… ondoren AEBetara, Amerikako beste herrialdeetara eta Australiara saltzeko. Herritarrei merbau edo wenge zura 10 euro pagatzen diete metro kubikoa, nazioarteko merkatuan 342 euro kobratzeko.\nKonpainiak indartsuegiak dira herritar hain ahulentzako. Nahi adina diru daukate jendea erosteko, basogintzarako antolatu diren langile-herrixka berrietako bizimodu eroan ikusten den bezala. Botere politikoak amen esaten die denetan: 2007an Papua Ginea Berriko legedia aldarazi dute herrialdeko oihan gehienetan atzerriko konpainiek eskua sartu ahal izan dezaten.\nFrères des arbres dokumentalak iradokitzen du Oro probintziako gobernadore Garry Juffa dela salbuespena, legea urratuz zuhaitzak eraisten dituztenak pertsegitzen dituen bakarra. Nahiz eta irudietan agertzen duen jite autoritario demagogoak ikusleari zenbait susmo pizten dion.\nOihanen beste eremu handiak oliotarako palmondoz ordezkatu dituzte. Milaka urtetako ekosistemak suntsituta, palmondo soro itzelak, eta haietan obrero papuarrak halamoduzko bizimodua irabazten, umetako oihanak galdurik. Batek Mundiyari: “Baina benetako arbolarik uzten ez badugu ez da gehiago izanen zuk buruan daramatzazun lumak bezalakoak dauzkaten hegaztirik”.\n900 tximeleta espezie daude Papua Ginea Berrian. “Ornithoptera Alexandrae” munduko handiena da, emeak 27 zentimetroko zabalera eduki dezake. Tximeleten esportazioa ere diru iturri dute hainbat herritarrek eta jatorrizko oihanen kontserbazioaren aldeko talde batzuek sustatzen dute, pizgarri eraginkorra direlakoan. Baina tximeletak, Huli jendearen ohiturak eta errituetarako behar dituzten osagarri guztiak bezala, oihana bizirik atxikitzearen baitan daude. Mundiyak diotso Marc zinegileari: “Zuek zuriok, jende bitxia zarete, zuen basoak asko zaintzen dituzue, baina ez duzue errespetu bera urruti bizi garenon oihanekiko”.\nKanal honetan artxibatua: Deforestazioa\nDeforestazioa kanaletik interesatuko zaizu...


Proba praktikoa: multimedia-mezularitzako hiru aplikazio, telefono mugikorrekin erabiltzekoak: WhatsApp da aplikaziorik osatuena eta gailu gehienek erabiltzeko modukoa, baina intrusiboena ere hura da | Aldizkaria | EROSKI CONSUMER\nEskola-menuak: 209 ikastetxeren eguneroko menuak aztertu ditugu, bi aste osoz, Estatuko 19 probintziatan\nJesus Maria Sanchez, CEAPA Ikasleen Guraso Elkarteen Espainiako Konfederazioaren lehendakaria\nJose Moyano, ANELE Ikasliburu Editoreen Espainiako Elkarte Nazionalaren lehendakaria\nHortz-inplanteak: irribarrea errotik aldatzeko\nProba praktikoa: multimedia-mezularitzako hiru aplikazio, telefono mugikorrekin erabiltzekoak: WhatsApp da aplikaziorik osatuena eta gailu gehienek erabiltzeko modukoa, baina intrusiboena ere hura da\nMugikorretik Internetera sartzeko tarifa lauekin, aukera berriak sortu dira erabiltzaileentzat. Horien artean, mezularitza-aplikazioek lortu dute arrakasta gehien. Wifi sareetara konektatuz edo 3G sareen bidez, hurbilekoekin mezu-trukean aritzeko aukera ematen dute, SMS mezurik bidaltzen ibili beharrik gabe eta telefonoz deika aritu beharrik gabe. Horrako hori modu ona da telefonoaren faktura ez igotzeko, gure konpainiarekin kontratatu dugun datu-plana erabiltzen baitugu. Atzerrian daudenekin harremanetan egoteko ere oso erabilgarriak dira aplikazio horiek, ez baita ordaindu behar roamingari dagokion tarifa gehigarririk.\n2010. urtean, telekomunikazio-operadoreen diru-sarrera guztien % 8 soilik izan dira SMS bidezkoak; 2008an % 12 izan ziren, eta duela zazpi urte, berriz, % 30. Arrazoi bat baino gehiago dago gainbehera hori azaltzeko, baina Interneti lotuta daude guztiak: batetik, eragin zuzena izan du mezularitza-aplikazio horien arrakastak, eta, bestetik, mugikorretatik gizarte-sareetara sartzeko aukerak ere zerikusi handia izan du (Twitter-era eta Facebook-era,esaterako), gaur egun horiek dira-eta pertsonen arteko komunikazio modu berriak. Telefono arteko txat programekin lehiatzeko, adibidez, Facebook-ek zerbitzu berezia jarri du abian, berak sortua.\nEROSKI CONSUMERek erabilera-proba bat egin du mugikorrentzat berehalako mezularitza-zerbitzuak eskaintzen dituzten hiru aplikaziorik hedatuenekin; multiplataforma erakoak dira hirurak, mugikor-sistema batekin baino gehiagorekin erabil daitezkeenak, alegia. Bakoitzak zer-nolako dohainak eta gabeziak dituen ikusi ahal izan dugu.\nHonako hauek dira hiru aplikazioak:\nWhatsApp Messenger (http://www.whatsapp.com/)\nPing Chat! (http://PingChat.com/)\nKik Messenger (http://kik.com/)\nErabilera-proba hori egiteko, hiru programa horiek Android 2.2.1 sistema eragilearentzat sortu dituzten bertsioak instalatu ditugu. Mugikorren sistema eragile guztiak berdinak ez direnez, gerta liteke aplikazioak ere zertxobait aldatzea bertsio batetik bestera. Ezaugarri eta funtzio nagusiak, dena den, berdinak izaten dituzte.\nAplikazio horiek berehalako mezularitza-zerbitzuak dira, eta, beraz, mezuak bidaltzeko aukera du erabiltzaileak, baina SMS mezu laburrek izaten duten leku-mugarik eta kosturik gabe. Beste norbaitekin mezu-trukean aritzeko, ordea, biek programa bera eduki behar dute instalatuta, elkarren artean soilik dira-eta bateragarriak. Berehalako mezularitza-zerbitzua eskaintzen duten beste aplikazio batzuekin, nahitaezkoa izaten da erabiltzailea aplikaziora konektatua egon dadin, baina guk aztertu ditugun hirurek ez dute baldintza hori ezartzen. Hau da, behin programa instalatuta, noiznahi jasoko ditugu gure solaskideek bidalitako mezuak, baita konektatuta ez gaudenean ere. Mezurik iritsi den edo ez jakinarazteko, ikono edo ikur bidezko ohar-sistema erabiltzen dute hiru zerbitzu horiek.\nWhatsApp aplikazioak mugikorraren solaskide-agendan ageri diren zenbakiak hartu, eta zerbitzuan izena emanda zein dagoen bilatzen du, eta mezu-trukean norekin ari daitekeen esaten dio erabiltzaileari. Kik Mess-ek, berriz, identitate edo nortasun bat sor dezala eskatzen dio erabiltzaileari (ID bat), nahiz eta solaskide-agendan ere bilatzen duen zein erabiltzaileren posta-helbidea dagoen izena emanda plataforman, eta, ondoren, horien izenak ematen dizkio erabiltzaileari, mezu-trukean aritu nahi badu ere. PingChat!-en izena emateko, berriz, telefono zenbakia erabil daiteke nahi izanez gero, edo IDa sortuz egin daiteke. Bestalde, WhatsApp-ek eta PingChat!-ek, mezuak ez ezik, argazkiak, bideoak eta audioak bidaltzeko aukera ere ematen dute.\nIrudiak, testuak eta audioak bidaltzeko: WhatsApp\nErabiltzaile askorekin aritzeko: WhatsApp\nSistema eragile gehienekin erabiltzeko: WhatsApp\nAndroid duen edozein gailutan jartzeko: PingChat!\nIngurune grafiko onena edukitzeko: PingChat!\nHartzaile askori bidaltzeko: Kik Messenger\nOnena: erabiltzaile askok daukate.\nTxarrena: intrusiboa da, programak berak aukeratzen ditu-eta solaskideak.\nWhatsApp erabiltzeko, gure telefono-zenbakia baieztatu beharko dugu izena emateko prozesuan. Beharrezkoa da pauso hori ematea, gure telefono zenbakiaren bidez identifikatuko baikaitu aplikazioak. Gainera, WhatsApp-ek gure solaskide-agendan bilatzen du nor dagoen aplikazioan izena emanda, eta programaren solaskide-zerrendan jartzen ditu automatikoki.\nEkintza hori oso erabilgarria da WhatsApp nork daukan jakiteko, baina eragozpen batzuk ere sortzen ditu: programak bere agendan jarri duen norbait WhatsApp-en agertzerik nahi ez badugu, eskuz blokeatu beharko dugu. Bestalde, WhatsApp erabiltzen duen norbaiten zenbakia agendan baldin badugu, baina solaskideak gure zenbakirik ez badu, mezuak bidali ahalko dizkiogu, hark gu nor garen jakin gabe. Solaskide batekin ez ezik, batekin baino gehiagorekin ere ari gaitezke txatean aldi berean, "Group Chat" aukeratuta (menu nagusitik sartuko gara horra).\nSistema eragile batean edo bestean instalatu, aldatu egiten da WhatsApp-en kostua. iPhone-an, 0,99 dolar kostatzen da, eta Android, Blackberry eta Nokia gailuetan, berriz, doakoa izaten da lehen urtea, eta hurrengoetan, 1,99 dolar kobratzen dute urtean.\nOnena: erabilerraza da.\nTxarrena: ez du uzten ID bera edukitzen gailu batean baino gehiagotan.\nBerehalako mezularitza-aplikazioa da PingChat!, doakoa, eta iPhone, Blackberry eta Android telefonoetan erabil daiteke, baina ez Nokian, WhatsApp ez bezala. Testu-mezuak, emotikonoak, argazkiak, bideoak eta audioak bidaltzeko aukera ematen du, eta solaskide-agendan dauzkagun erabiltzaileen kokapena ere ematen du.\nBideoa, irudiak edo audioa daramaten multimedia-mezuak bidaltzeko, telefonoaren memorian daudenetatik hauta daitezke, edo zuzenean mugikorrarekin graba ditzakegu, eta bidali nahi dugun mezuan txertatu. Artxibo erantsiek, gehienez ere, bi megabyte eduki ditzakete. Talde batekin txatean aritzeko aukera ere eskaintzen du.\nOnena: zerbitzuaren zerbitzarietan sinkronizatuta daude datuak.\nTxarrena: ez du uzten bideoak eta audioak bidaltzen.\nKik Messenger ere doako zerbitzua da, eta berehalako mezularitza-aplikazioetan gehien hedatu denetakoa da azken hilabeteetan. Oraingoz, iPhone eta Android telefonoekin soilik erabil daiteke, 1.5 bertsiotik aurrera. Hasieran, bazeukan Blackberry-rentzat bertsioa ere, baina orain etenda dago, patente-gatazka batean ari dira-eta telefono hori ekoizten duen etxearekin, RIMekin, alegia.\nMezuetan bidal daitezkeen edukiak mugatuak dira Kik Messenger-en, beste bi aplikazioetan baino gehiago. Testuak, emotikonoak eta aplikaziotik bertatik ateratako argazkiak soilik bidal daitezke, mezu gisa erantsita. Ezin da erantsi telefonoaren memorian dagoen irudirik, ezta bideo eta audiorik ere. Talde batekin txatean aritzeko aukera ematen du honek ere.\nBehin aplikazioa mugikorrean instalatuta, Kik Messenger-ek pantaila bat dauka kontu berri bat sortzeko edo lehendik sortutako batekin sartzeko. Horri esker, telefono batean baino gehiagotan aldi berean erabil daiteke Kik Messenger. Aplikazioak ez ditu automatikoki zerrendatzen aurkitzen dituen solaskideak; norberak egin behar du hori, eskuz.\nPDF: Egin klik hemen honako ekintza hau burutzeko: Informazio hau PDF bertsioan jaitsi (459 Kb)


TERTULIA: azter daiteke haurdunaldi subrogatua heteropatriarkatutik eta kapitalismotik at? - Arrosa\nHaurdunaldi subrogatua toki urrunetako kontua zen lehen; lehenbiziko lerroko albistea da egun. Asteburuan Berria egunkarian irakurri ahal izan dugunez, ugaritzen ari dira Euskal Herrian ere era horretan jaiotako haurrak. Atzerrian sortuak dira, bertan ezin baita praktika hori egin. Gaia gerturatu ahala, prozedurak etikatik eta justiziaren arlotik sortzen dituen galderen ertzak zorroztu dira; etxe barrura begira, eta kanpora. Alderdi, mugimendu eta norbanakoak, denak ari dira praktika horretaz duten iritzia zehazten, eta guk ere tertuliara ekarri nahi izan dugu gaia, ikuspegi berriak eskaini asmoz. Miren Azkaraterekin eta Aitor Kaltzakortarekin hitz egin dugu.\nPosted in ZebrabideaTagged #aitor kaltzakorta #burujabetza #emakume #eredu #eskubdie #familia #gorputz #guraso #haurdunaldi #heteropatriarkatu #kapitalista #miren azkarate #portada #subrogatu #tertulia\n"Proiektu akademikoa eta kudeaketa batera, ikastolen balioak oinarri"


Hortz protesia - Aldaz hortz klinika\nAhaztu ezazu zure hortzen mugikortasun deserosoa\nHortz protesiak hortz bakar baten edo hortz batzuen galerari ematen diote erantzuna. Orain dela hamarkada batzu arte, protesi hauek mugikorrak ziren. Hortz eta entzien gainean jartzen ziren.\n70 hamarkadan Branemark doktorearen ikerketei esker, kirurgikoki titaniosko inplanteak egiten hasi zen.\nKirurgiaren bidez, inplanteak jartzen dira, hauek hortzen sustraien lana egiten dute.\nInplante mota honek, erosotasun handia ekarri zuten.\nSozialki erosoko sentitu arazten dute, auto-estimua indartuz.\nLortu ezazu erosotasuna teknika hauen bitartez.


Lurraldeko Berrikuntza Soziala: garapen iraunkorreko politikak komunitatetik | Sinnergiak\nLurraldeko Berrikuntza Soziala: garapen iraunkorreko politikak komunitatetik\nGaur egun, Txilek aurre egin behar die bere garapen ereduarekin lotutako erronka handiei. Klima aldaketa eta bestelako arazo globalak ez ezik, herrialdeak ekitaterik eza nabarmena du hainbat esparrutan, hezkuntzan edo osasunean, besteak beste.\nTestuinguru horretan, Corfo agentziaren baitako InnovaChile Batzordeak berrikuntza soziala aurkeztu du garapen iraunkorrerako alternatibatzat (eragin ekonomikoa, soziala eta ingurumenekoa). Horrek berekin dakar hobekuntza nabarmena, hau da, proposatutako irtenbidea lurralde-eskualde jakinetan abian diren irtenbideak baino eraginkorragoa eta efektiboagoa izatea eta aintzat hartzea alderdi ekonomikoa, soziala eta ingurumenekoa.\nEra berean, Berrikuntza Soziala hainbat eragileren arteko lankidetza lortu nahi duen prozesu bat ere bada, eta jomuga duen komunitatearen partaidetza aktiboa lortu nahi du, bereziki. Halaber, mantengarria, erantzungarria eta eskalagarria izan behar du.\nTxileko eskualdeetatik, gizarteko arazoei heltzeko alternatiba zehatz gisa ikusten hasi dira berrikuntza soziala, eta irtenbideak eskualdetik bertatik eraikitzera dei egiten duen espazio gisa, eskualdetik bertatik baina herrialdeko gainerako eskualdeekin nahiz munduarekin konektatuta. Irtenbide berritzailea da herri espezifiko baten testuinguruan.\nSIC europar proiektuak antolatutako SUMSIC 2018 Udako Ikastaroan, Nicolas Mongek, Corfo agentziako Berrikuntza Sozialeko Unitatearen koordinatzaileak, paradigma aldaketa gisa aurkeztu zuen Berrikuntza Sozial kontzeptua, eta paradigma aldaketa horretan tokiko eragileak dira beren garapenaren protagonistak. Ildo beretik, azaldu zuen oso garrantzitsua dela garapen eredu berri hori sustatuko duten politikak sortzea, eta politika publikoaren hainbat adibide eman zituen, hala nola Txileko Gobernuaren Ekoizpena Sustatzeko Korporazioaren (CORFO) kasua bera, zeinak 2015az geroztik abian duen programa bat eskualdeko erronkei irtenbidea emateko proiektu berritzaileak kofinantzatuz, tokiko nortasuna berreskuratuz eta Berrikuntza Sozialeko ekosistemak sortuz.\nCORFOri buruzko informazio gehiago: Berrikuntza Soziala CORFOn\n← Txostena: Gazteen langabezia eta Lan Prekarioa\nGIZA FAKTOREA BERRIKUNTZAN →


Koronabirusa: Osasunerako Mundu Erakundearekiko harremana eten du Trumpek\nOsasunerako Mundu Erakundearekiko harremana eten du Trumpek\nAEBetan koronabirusak 102.000 heriotza baino gehiago eragin dituela jakin den egunean egin du iragarpena. Bestalde, Hong Kongekin zuten harreman berezia aldatuko du, muga berriak ezarriz.\nDonald Trump, ostiral honetan. Argazkia: EFE\nTxinak Hong Kongeko segurtasun nazionaleko lege-proposamena onartu du\nAEBk MOEri egindako ekarpenak eteteko agindu du Trumpek, pandemia betean\nEBren ustez, justifikaezina da AEBk MOEren finantzaketa etetea erabaki izana\nDonald Trump AEBetako presidenteak Osasunerako Mundu Erakundearekiko "haustura" iragarri zuen atzo, eta bere Gobernuari Hong Kongi eman izan zaion lehentasuneko tratua gutxienekora murrizteko eskatu zion.\nTxinak Hong Kongeko segurtasun nazionaleko lege-proposamena onartu ondoren AEBek izango zuten erreakzioa jakinarazteko deitu zituen komunikabideak Etxe Zurira, eta han, ezustean, COVID-19aren pandemia pil-pilean den honetan, bere Gobernuak OMErekin duen harremana eten duela iragarri zuen.\n"Osasunaren Mundu Erakundearekiko dugun harremana hautsi dugu gaur eta diru hori osasun publikoaren beste behar urgente batzuetara bideratuko dugu" iragarri zuen. Ondoren, ez zuen galderarik onartu.\nDuela hilabete eta erdi, AEBek OMEri ematen dioten finantzaketa behin-behinean etetea erabaki zuen Trumpek eta duela 10 egun, erakundea uzteko mehatxua egin zuen.\nTrumpek, izan ere, Txinaren alde jokatzea leporatzen dio OMEri eta koronabirusaren pandemia gaizki kudeatu izana ere bai. Maiatzaren 18an 30 eguneko epea eman zion berak eskatutako erreforma batzuk gauzatzeko -ez zuen zehaztu zeintzuk- eta bestela, finantzaketa kenduko ziola ohartarazi zuen.\nEpea amaitu aurretik, baina, hartu du jada erabakia Trumpek. Esan duenez, Osasunerako Mundu Erakundeak uko egin diolako erreforma horiek egiteari.\nAEBk OMEren aurrekontuaren %15 jartzen zuen orain arte. Dena dela, ez da ziurra finantzaketa guztia kendu ahal izango ote dion. Izan ere, dirulaguntzaren heren bat ezin da aldatu, Kongresuaren oniritzirik gabe, The Washington Posten arabera.\nTrumpek bere gogoaren arabera kendu diezaiokeen diru zatia azken urteetan polioa, malaria, tuberkulosia, hiesa eta txertoa baduten hainbat gaitz desagerrarazteko kanpainetan erabili izan da.\nIragarpena egin duen egunean, 1.745.606 koronabirus kasu baieztatu dituzte AEBetan eta COVID-19ak 102.798 hildako eragin ditu.\n"Mundua Txinaren erruz ari da sufritzen"\nTxinari leporatu zion Trumpek berriz ere "pandemia bultzatzea"; bere iritziz, "Wuhaneko birusa estali" egin zuelako eta horrela, munduan zehar zabaltzea ahalbidetu zuelako: "Mundua Txinaren erruz ari da sufritzen" gaineratu zuen.\nHong Kongerako segurtasun nazionaleko lege-proposamena ere gogor kritikatu zuen Trumpek. Hiri semiautonomo horretan Txinako Gobernuaren kontrako ekintza oro debekatzen du legeak. "Herri bat, bi sistema" leloa "Herri bat, sistema bat" leloagatik ordezkatu duela Txinak adierazi du Trumpek eta hala izanda, orain arte Hong Kongek Txinarekin alderatuta, AEBetan izan dituen onurak murriztea erabaki du (1992ko lege baten arabera, AEBek Hong Kongekin Britainia Handiaren kolonia zenean bezalako harremana izan behar zuten).\nHala ere, oraingoz, neurri bakarra iragarri du: "Txinaren ikuspegi militar-zibila babesten duten herritar txinatar batzuei ikasle bisatuak bertan behera utziko zaizkie".\n"Zilegi diren arrazoiengatik" bidaiatzen duten ikasleei ez omen die eragingo. AEBek jasotzen dituzten ikasle atzerritarren ia herena txinatarrak dira (360.000).


ASTROLABIUM TEATROAREN EH, PETREL! JULIO VILLARREKIN SOLASEAN ANTZEZLANA AURKEZTU DUTE ALBAOLAK ETA DONOSTIA 2016-k\nJulio Villarren “¡Eh, petrel! cuaderno de un navegante solitario” liburuaren antzerkirako egokitzapena da antzezlan hau. Julio Villar puntako alpinista zen eta mendian istripu larri bat jasan eta gero, belaontzi txiki bat hartu eta munduari bira eman zion lau urte eta erdiz.\nLiburu honetan oinarrituta egoteaz gain, gaur egungo Julio erakusten digu antzezlanak. Protagonista elkarrizketan arituko da lagun batekin eta musikari batekin, eta, solasaldi horretatik, Julio abentura hartan abiatzera bultzatu zuten arrazoiak azaleratuko dira. Elkarrizketak aurrera egin ahala, ezagutuko dugu Julio mendizalea, nabigatzailea eta abenturazalea, eta, batez ere, Julio poeta eta ameslaria.\nMikel Sarriegik, Hondarribiko aktore eta zuzendariak, egin ditu antzezlanaren egokitzapen eta zuzendaritza lanak eta bera izango da Julioren pertsonaiari bizitza emango dion aktorea ere. Jatorrizko musika Iñaki Dieguez musikari irundarrak egin du. Dieguez, nazioarteko musika arloko soinu-jotzaile ezaguna da eta “Cirque du Soleil”-eko bi espektakulotan parte hartu du, horietako batean sortzaile lanak eginaz. Azkenik, Alvaro Garayalde aktore donostiarrak egingo du Julioren lagunaren papera.\nAntzezlanak gaur egungo gizarteaz pentsatzera eta mundu honetan egoteko beste modu batekin amestera eramango du ikuslea. Itsas historiaz josita dagoen inguru batean izango da antzezpena: Albaola Itsas Kultur Faktoriako Itsas Antzokian, hain zuzen. Leku honetan haritz egurra 1563an Pasaian eraikitako San Juan baleontziaren erreplikaren parte izateko bere txandaren zain dago. Museo bihurtu den ontziola honen ibilbidean txertatuta dago lantoki hau; bertan Albaolako arotzek jendaurrean San Juanaren piezak lantzen dituzte egunero. 2016ko urtarrilaren 3an arratsaldeko 18:00etan antzoki batean bihurtuko da gune erabilanitz hau “Eh, petrel! Julio Villarrekin solasean” antzezlana dela eta.\nSarrera doan da, eta abenduaren 21etik aurrera Albaolan (Ondartxo Pasealekua 1, San Pedro link) eta Donostia 2016ren egoitzan (Easo 43) egongo dira eskuragarri. Herritar bakoitzak gehienez, bi sarrera hartu ahal izango ditu.\nANTZEZLANA: Eh, petrel! Julio Villarrekin solasean\nNON: Albaola Itsas Kultur Faktoria (Pasai San Pedro) link\nNOIZ: 2016-ko urtarrilaren 3an.